SINTEZA
obiecțiilor și propunerilor (recomandărilor)
la proiectul Hotărârii de Guvern cu privire la instituirea și funcționarea Punctului Unic de Contact
și a Punctelor Naționale de Contact în scopul schimbului automatizat de date

	Participantul la avizare (expertizare)/consultare publică
	Conținutul obiecției/
propunerii (recomandării)
	Argumentarea 
autorului proiectului

	AVIZARE ȘI CONSULTARE PUBLICĂ

	Agenția Servicii Publice
(nr. 01/5357 din 09.06.2026)
	1
	La pct. 1.4 din proiectul hotărârii Guvernului, precum și la pct. 4.4 și 62 din Anexa nr. 2 „Regulamentul de organizare și funcționare a Punctelor Naționale de Contact în scopul schimbului de date și informații”:
· „autovehiculele anunțate în căutare și piesele urmărite internațional”:
Acestea constituie obiectul de evidență al „Registrului informației criminalistice și criminologice”, deținut de Ministerul Afacerilor Interne, conform Hotărârii Guvernului nr. 633/2007 cu privire la aprobarea Concepției Sistemului informațional automatizat „Registrul informației criminalistice și criminologice”.
	Se acceptă
Proiect ajustat, prin:
- modificarea subpct. 1.2. și  subpct . 1.4. din partea dispozitivă a proiectului hotărârii de Guvern;
- modificarea  subpct . 4.2. și  subpct . 4.4. din Anexa nr. 2 a proiectului hotărârii de Guvern;
- modificarea pct. 48. din Anexa nr. 2 a proiectului hotărârii de Guvern;
- modificarea pct. 62. din Anexa nr. 2 a proiectului hotărârii de Guvern.

	
	2
	· „date privind documentele de călătorie”:
ASP poate furniza date despre pașapoartele, cărțile de identitate și buletinele de identitate ale cetățeanului Republicii Moldova. În acest sens, se solicită o delimitare a documentelor de călătorie pentru străini eliberate de Inspectoratul General pentru Migrație și cele diplomatice și de serviciu, eliberate de Ministerul Afacerilor Externe. Menționăm că noțiunea „document de călătorie” include mai multe categorii de documente, emise de autorități publice diferite, și anume:
a) documentele de călătorie pentru persoanele cărora li s-a recunoscut statutul de apatrid sau de refugiat, precum și pentru persoanele cărora li s-a acordat protecție umanitară, eliberate de Inspectoratul General pentru Migrație;
b) pașapoartele diplomatice și pașapoartele de serviciu, eliberate de Ministerul Afacerilor Externe, în condițiile legii, persoanelor care dețin, exclusiv cetățenia Republicii Moldova pentru ieșire și intrare în Republica Moldova în vederea îndeplinirii unor misiuni diplomatice și consulare sau unor funcții de serviciu peste hotare.
	Se acceptă
Proiect ajustat pentru delimitarea categoriilor de documente de călătorie și desemnarea PNC pentru fiecare categorie, prin:
- modificarea subpct. 1.4. din partea dispozitivă a proiectului hotărârii de Guvern;
- modificarea subpct. 4.4. din Anexa nr. 2 a proiectului hotărârii de Guvern;
-  modificarea pct. 62., pct. 64. și pct. 65. din Anexa nr. 2 a proiectului hotărârii de Guvern.

	
	3
	· „vizele”:
Aceste date sunt gestionate, exclusiv prin Sistemul Informațional de Gestionare a Vizelor (SIGV), utilizat de misiunile diplomatice și oficiile consulare din cadrul Ministerului Afacerilor Externe.
	Se acceptă
Proiect ajustat, prin:
- modificarea subpct. 1.4. din partea dispozitivă a proiectului hotărârii de Guvern (excluderea cuvântului „vizele”);
- modificarea pct. subpct. 4.4. din Anexa nr. 2 a proiectului hotărârii de Guvern (excluderea cuvântului „vizele”);
- modificarea pct. 62. din Anexa nr. 2 a proiectului hotărârii de Guvern (excluderea cuvântului „vizele”).

	· „titlurile de valoare (inclusiv cele false/furate/pierdute)”:
Evidența centralizată a acestora este asigurată de Comisia Națională a Pieței Financiare (CNPF) prin „Registrul emitenților de valori mobiliare”, în temeiul Legii nr.234/2016 cu privire la Depozitarul central unic al valorilor mobiliare și a Legii nr.192/1998 privind Comisia Națională a Pieței Financiare.
Menținerea acestor categorii în sarcina ASP contravine Statutului Agenției (Hotărârea Guvernului nr. 314/2017) și cadrului normativ aferent registrelor deținute, impunând instituției atribuții pentru care nu deține calitatea de furnizor primar de date. În acest context, documentul urmează să fie revizuit cu redistribuirea responsabilităților conform competențelor deținute de autoritățile de stat.
	Se acceptă
Proiect ajustat, prin:
- modificarea subpct. 1.4. din partea dispozitivă a proiectului hotărârii de Guvern (excluderea cuvintelor „titlurile de valoare”);
- modificarea subpct. 4.4. din Anexa nr. 2 a proiectului hotărârii de Guvern (excluderea cuvintelor „titlurile de valoare”);
- modificarea pct. 62. din Anexa nr. 2 a proiectului hotărârii de Guvern (excluderea cuvintelor „titlurile de valoare”).

	
	5
	La proiectul Regulamentului de organizare și funcționare a Punctului Unic de Contact în scopul schimbului de date și informații, care se regăsește în Anexa 1:
-	la pct. 94, subpct. 94.6. după cuvântul ,,statutul”, de completat cu cuvântul „procesual”, în contextul în care statutul poate fi de mai multe tipuri, spre exemplu: civil, juridic, etc.;
-	la pct. 67 potrivit căruia ,,ASP are obligația de a asigura exactitatea și actualizarea permanentă a datelor din registrele naționale procedând la rectificarea sau ștergerea imediată a informațiilor incorecte ori neactuale identificate în cursul schimbului de date.”, propunem după cuvântul ,,registrele” de completat cu cuvintele ,,de stat aflate în posesie”, iar cuvântul ,,naționale” de substituit cu ,,de stat”, în vederea corelării cu prevederile Legii nr. 71/2007 cu privire la registre și în limita registrelor de stat administrate de ASP, în calitate de posesor, atribuită prin legi speciale și hotărâri de Guvern.
	Se acceptă
Proiect ajustat prin modificarea subpct. 95.6 din Anexa nr. 1 și pct. 68 din Anexa nr. 2 a proiectului hotărârii de Guvern.

	
	6
	În nota de fundamentare la proiect, precum si în textul proiectului hotărârii se menționează despre ,,anumite date privind înmatricularea vehiculelor, imagini faciale, biometrie”. Consideram imperios de a specifica datele de acest tip, ce vor fi colectate, stocate (cu indicarea termenului de păstrare) și transmise către terți, pentru o precizie juridică a actului normativ și o delimitare clară a responsabilităților între autorități.
Este de menționat, că actualmente ASP asigură prelevarea datelor biometrice ale persoanei fizice, inclusiv amprentele digitale, în conformitate cu prevederile art. 2 alin. (6) și art. 3 alin. (6) din Legea nr. 273/1994 privind actele de identitate din sistemul național de pașapoarte, precum și prevederile pct. 78, 79, 791 din „Regulamentul privind eliberarea actelor de identitate și evidența locuitorilor Republicii Moldova”, aprobat prin Hotărârea Guvernului nr. 125/2013, prevederi care au transpus acquis-ul UE în materie de documente de călătorie: Regulamentul (CE) nr.2252/2004 din 13 decembrie 2004 privind standardele pentru elementele de securitate și elementele biometrice integrate în pașapoarte și documente de călătorie emise de statele membre și Regulamentul UE 2025/1208 al Consiliului din 12 iunie 2025 privind consolidarea securității cărților de identitate ale cetățenilor Uniunii și a documentelor de ședere eliberate cetățenilor Uniunii și membrilor de familie ai acestora care își exercită dreptul la libera circulație.
Procedura de stocare și securizare a datelor biometrice este realizată pe plan național, în conformitate cu prevederile internaționale Doc 9303 OACI, Anexele 3, 9, 10, 11 și 12 și anume în procesul de personalizare a actelor de identitate (pașapoarte, documente de călătorie, cărți de identitate, cărți de rezidență), amprentele digitale, de comun cu imaginea facială ale titularului sunt înscrise în mediul de stocare electronică a documentului. Datele biometrice (imaginea facială, imaginile amprentelor digitale) se colectează pentru a fi incluse în cartea de identitate, în cartea de rezidență, în pașaportul și în documentul de călătorie, exclusiv în scopul verificării autenticității acestor acte de identitate și a identității titularului și nu în scopuri criminogene.
Totodată, potrivit pct. 791 din Regulamentul privind eliberarea actelor de identitate și evidența locuitorilor Republicii Moldova, aprobat prin Hotărârea Guvernului nr. 125/2013, amprentele digitale prelevate și stocate în resursele informaționale ale ASP se șterg automat, imediat după înmânarea actelor de identitate, iar în cazul în care nu au fost înmânate, cel târziu la împlinirea unui termen de 3 luni de la data personalizării.
	Se acceptă
Proiect ajustat, prin:
- modificarea subpct. 76.2. din Anexa nr. 1 a proiectului hotărârii de;
- completarea pct. 65. din Anexa nr. 2 a proiectului hotărârii de Guvern.

Nota de fundamentare a fost ajustată pentru a asigura o precizie juridică deplină. S-a stabilit o delimitare clară a responsabilităților: ASP gestionează datele administrative privind vehiculele și documentele (furnizate prin EUCARIS/SLTD), în timp ce CTCEJ și STI gestionează datele biometrice și polițienești în scopuri criminalistice (furnizate prin Router/EPRIS).
De asemenea Nota de fundamentare a fost completată la Secțiunea 3.1 și Secțiunea 4.4.1 cu următoarele precizări
1. S-a stipulat explicit separarea riguroasă între biometria administrativă (gestionată de ASP conform HG nr. 125/2013) și biometria criminogenă (gestionată de STI și CTCEJ), menționându-se că datele colectate pentru actele de identitate sunt excluse din mecanismele de căutare automatizată.
2. S-a precizat că interfața tehnică a ASP vizează exclusiv statutul juridic al documentului (validitate, furt, pierdere) și, din punct de vedere tehnic, nu permite accesul la datele biometrice stocate pe mediul electronic (cip) al documentului. 
3. S-a reconfirmat faptul că proiectul nu afectează regimul de ștergere a datelor biometrice de către ASP, schimbul de date biometrice (ADN, amprente, imagini faciale) vizând exclusiv bazele de date constituite strict în scopul prevenirii și investigării infracțiunilor.

	
	7
	Recomandăm reconfigurarea schimbului de date între sistemele naționale și PUC (Punctul Unic de Contact) prin utilizarea prioritară a platformei guvernamentale de interoperabilitate MConnect.
Prevederile Legii nr. 142/2018 cu privire la schimbul de date și interoperabilitate și Hotărârea de Guvern nr. 211/2019 privind platforma de interoperabilitate (MConnect) desemnează Agenția de Guvernare Electronică în calitate de autoritate responsabilă de asigurarea tehnică a schimbului de date, inclusiv pentru aspectele ce țin de securitatea informațională și protecția datelor cu caracter personal în tranzit.
Solicităm revizuirea Anexei nr. 2 pentru a evita instituirea unor fluxuri de date paralele sau în afara platformei MConnect pentru segmentul național, asigurând astfel respectarea principiului „Digital by Default”.
	Se acceptă
Proiect ajustat prin:
- modificarea pct. 5 din Anexa nr. 2 a proiectului hotărârii de Guvern;
- modificarea pct. 11 din Anexa nr. 2 a proiectului hotărârii de Guvern;
- includerea noului punct 85. în Anexa nr. 2 a proiectului hotărârii de Guvern.

	
	8
	Având în vedere că platforma MConnect dispune deja de mecanisme integrate de jurnalizare a tuturor operațiunilor de acces (log-uri) și de generare a rapoartelor statistice, se solicită ajustarea Anexei nr. 2 la aceste funcționalități existente.
Implementarea unor sisteme de jurnalizare redundante la nivel de PNC ar genera sarcini administrative suplimentare nejustificate, în contextul în care trasabilitatea acțiunilor este deja garantată prin infrastructura guvernamentală partajată.
	Se acceptă
Proiect ajustat prin:
- modificarea pct. 34., pct. 35. și pct. 36. din Anexa nr. 2 a proiectului hotărârii de Guvern;
- includerea noilor puncte în Anexa nr. 2 a proiectului hotărârii de Guvern, și anume: pct. 54., pct. 61., pct. 72. și pct. 85.

	Centrul de Armonizare a Legislației
(nr. 31/02-126-6416 din 05.06.2026)
	9
	În conformitate cu pct. 24 din Anexa I a proiectului național, prelungirea termenelor se permite în cazuri excepționale, când cererea vizează un volum mare de date și implică mai multe autorități sau verificări complexe. Această soluție trebuie revizuită, deoarece art. 5 (1) din Directiva (UE) 2023/977 stabilește termene maxime obligatorii, iar derogările trebuie reglementate restrictiv, în special, pentru situațiile care implică autorizație judiciară sau impedimente obiective. Formula actuală este prea largă și poate determina interpretarea relativă a termenelor de 8 ore, 3 zile și 7 zile. La concret, art. 5 (1) din Directiva (UE) 2023/977 fixează termene maxime de 8 ore (informații direct accesibile, în cazuri urgente), 3 zile (informații indirect accesibile, în cazuri urgente) și 7 zile (celelalte cereri). Aceste termene pot fi prelungite numai în ipotezele strict prevăzute de directivă: necesitatea unei autorizații judiciare sau imposibilitatea obiectivă, cu obligația informării fără întârziere a autorității solicitante și a furnizării parțiale a informațiilor disponibile. Astfel, se recomandă reformularea pct. 24 din Anexa nr. 1, prin eliminarea temeiurilor de prelungire neprevăzute de Directivă, precum: „volum mare de date”, „verificări transfrontaliere complexe” și limitarea expresă la cazul autorizației judiciare și la situațiile obiective de indisponibilitate, cu păstrarea obligațiilor de comunicare imediată și de furnizare eșalonată a informațiilor.
	Se acceptă
Proiect ajustat prin:
- modificarea pct. 25., și pct. 26. din Anexa nr. 1 a proiectului hotărârii de Guvern.

	
	10
	Întrucât Decizia 2008/615/JAI a fost amendată substanțial prin Regulamentul (UE) 2024/982, transpunerea acesteia prin proiect urmează a fi raportată exclusiv la prevederile în vigoare. Astfel, Tabelul de concordanță trebuie să identifice expres articolele din Decizia 2008/615/JAI care mai produc efecte și care au fost preluate de cadrul Prüm II, pentru a evita dublarea reglementării și transpunerea unor norme înlocuite/modificate.
	Se acceptă
Tabelul de concordanță a fost revizuit pentru a identifica cu precizie articolele din Deciziile 2008/615/JAI și 2008/616/JAI care sunt transpuse prin prezentul proiect, fiind excluse normele care au fost abrogate sau modificate substanțial prin Regulamentul (UE) 2024/982 (Prüm II).
Având în vedere că Decizia 2008/616/JAI reprezintă instrumentul de punere în aplicare a Deciziei 2008/615/JAI, proiectul preia parțial prevederile acestora referitoare la cooperarea în contextul evenimentelor majore și prevenirea terorismului, asigurând totodată alinierea tehnică la noile cerințe de interoperabilitate. Această abordare elimină riscul dublării reglementărilor și garantează că legislația națională reflectă versiunea actualizată a acquis-ului UE în domeniul schimbului de date.

	Potrivit Tabelului de concordanță, art. 2 lit. h) din Decizia 2008/616/JAI, noțiunea de „notă”, este marcat ca prevedere UE netranspusă. Justificarea adusă de autorul proiectului este că noțiunea nu a fost preluată pentru a evita paralelismele cu „marcarea datelor”. Totuși, dacă Decizia 2008/616/JAI se menține în lista de transpunere, noțiunea trebuie tratată distinct, deoarece „notă” în sensul deciziei privește marcarea unui profil ADN după obținerea unei concordanțe, iar „marcarea datelor” din proiect are funcție de protecție/limitare a prelucrări.
	Nu se acceptă
Nu a fost preluată terminologic în proiectul HG pentru a evita paralelismele și confuziile cu termenul de „marcare a datelor”, utilizat consecvent pe parcursul textului proiectului HG.
De asemenea, precizăm că proiectul de Hotărâre de Guvern și Proiectul de Lege privind cooperarea polițienească internațională au fost elaborate în baza versiunilor actualizate ale actelor UE, transpuse prin prisma Regulamentului (UE) 2024/982 (Prüm II), care a modificat substanțial Decizia 2008/616/JAI. În această ordine de idei, menționăm faptul că procedura de marcare a rezultatului pozitiv (fosta „notă”) este acum integrată în „confirmarea concordanței”, care implică revizuirea manuală de către un expert înainte de transmiterea setului de date de bază, conform noțiunii de „concordanță (hit) din Art. 3, prevederilor Art. 11 alin. (7) din Proiectul de Lege și prevederilor aferente cazurilor de concordanță din Proiectul Hotărârii de Guvern.

	
	12
	Analizând proiectul prin prisma prevederilor Deciziei 2008/616/JAI, constatăm că, acesta nu a asigurat transpunerea Anexei din actul UE, iar Tabelul de concordanță nu conține informații referitoare la motivele netranspunerii sau planificarea transpunerii de viitor a acestora. Recomandăm fie transpunerea elementelor relevante din Anexa la Decizia 2008/616/JAI, fie justificarea expresă a netranspunerii în Tabel și, după caz, cu calificarea acestora ca prevederi tehnice aplicabile numai după obținerea accesului la infrastructurile UE.
	Se acceptă
Proiectul de Hotărâre de Guvern (PHG) și  Proiectul de Lege privind cooperarea polițienească asigură în prezent transpunerea parțială a acestui act UE, concentrându-se pe cadrul instituțional și pe principiile de cooperare.
Specificațiile tehnice detaliate din Anexa la Decizia 2008/616/JAI (privind profilurile ADN, datele dactiloscopice și vehiculele) urmează fi transpuse prin ordin interinstituțional între autoritățile desemnate ca Puncte Naționale de Contact (PNC) și Punctul Unic de Contact (PUC).
Această abordare asigură adaptarea tehnică necesară la standardele Prüm II, implementarea fiind eșalonată și condiționată de obținerea accesului la infrastructura Uniunii Europene (Router UE, EPRIS, EUCARIS), conform clauzei de intrare în vigoare de la pct. 4 din clauza de adoptare a proiectului.

	Prevederile din Anexa nr. 1 (pct. 5.2–5.6, pct. 5.8, pct. 5.10, pct. 5.14, pct. 9.1, pct. 9.5, pct. 10.1, pct. 10.3–10.7, pct. 10.10, pct. 11.1, pct. 11.3–11.4, pct. 12.1–12.4, pct. 14–15, pct. 26.8, pct. 29.3, pct. 35, pct. 36.1, pct. 38, pct. 41–42, pct. 43–48, pct. 49–51, pct. 52–63, pct. 64–73, pct. 74–75, pct. 76–82, pct. 84, pct. 86–87, pct. 89, pct. 92, pct. 94.1, pct. 101.3, pct. 103–104, pct. 109.1 și pct. 111–119.) și Anexa nr. 2 (pct. 4.6, pct. 5, pct. 9–10, pct. 11.1–11.4, pct. 12.1–12.2, pct. 13–17.3, pct. 19.1–19.3, pct. 21, pct. 32, pct. 36–37, pct. 38.1, pct. 39, pct. 41.1, pct. 41.4, pct. 43–48, pct. 49–54, pct. 56, pct. 58–59, pct. 62–66, pct. 68–69, pct. 71–72, pct. 74–78, pct. 79.1–79.3, pct. 81.1, pct. 81.3 și pct. 82–84.) din proiectul hotărârii Guvernului care vizează conectarea și utilizarea Router-ului UE, EPRIS, EUCARIS, ESP, CIR, CRRS, SIS/SIRENE, SIENA, S-TESTA, cooperarea operațională cu eu-LISA, CERT-UE, Europol, Comisia Europeană și Secretariatul General al Consiliului UE, precum și raportarea statistică către organismele Uniunii Europene, nu pot produce efecte juridice și tehnice depline de la data adoptării hotărârii. Aceste prevederi urmează a fi aplicate de la data aderării Republicii Moldova la Uniunea Europeană sau de la data acordării accesului tehnic și juridic la mecanismele respective, după caz. În lipsa unei asemenea clauze, proiectul creează aparența unei aplicabilități imediate a unor mecanisme UE la care Republica Moldova, în calitate de stat candidat, nu are acces deplin. Prin urmare, proiectul urmează a fi completat cu o clauză expresă de aplicare condiționată, iar în tabelele de concordanță prevederile respective urmează a fi calificate, după caz, ca prevederi UE neaplicabile până la aderare sau aplicabile numai după obținerea accesului la infrastructurile Uniunii Europene.
	Se acceptă
Proiect ajustat prin:
- modificarea pct. 4 din clauza de adoptare a PHG;
- includerea noului punct 6. în Anexa nr. 1 a proiectului hotărârii de Guvern;
- includerea noului punct 43. în Anexa nr. 2 a proiectului hotărârii de Guvern;
- includerea noului punct 50. în Anexa nr. 2 a proiectului hotărârii de Guvern;
- includerea noului punct 58. în Anexa nr. 2 a proiectului hotărârii de Guvern;
- includerea noului punct 67. în Anexa nr. 2 a proiectului hotărârii de Guvern;
- includerea noului punct 82. în Anexa nr. 2 a proiectului hotărârii de Guvern.

De asemenea a fost completată și Nota de fundamentare urmare obiecției.

	Pct. 26.6 din Anexa I a proiectului național, face referire la „dreptul intern al statului membru al autorității judiciare competente”. Pentru Republica Moldova, până la aderare, trebuie utilizată o formulă adaptată: „dreptul intern al Republicii Moldova” sau „dreptul intern al statului solicitat/solicitant, după caz”. Menținerea formulei „stat membru” poate genera confuzie privind aplicarea normei în raport cu statutul actual al Republicii Moldova.
	Se acceptă
Proiect ajustat prin:
- modificarea subpct. 27.6. din Anexa nr. 1 a proiectului hotărârii de Guvern.

	Proiectul operează cu trimitere la Legea privind cooperarea polițienească internațională (număr unic 264/MAI/2026), care este încă în curs de promovare Adoptarea hotărârii înainte de intrarea în vigoare a legii ar putea crea o problemă de legalitate, deoarece atribuțiile PUC și PNC sunt fundamentate expres în lege. Prin urmare, recomandăm corelarea calendarului de adoptare astfel încât hotărârea să fie aprobată și să intre în vigoare numai după publicarea și intrarea în vigoare a Legii privind cooperarea polițienească internațională.
	Se acceptă
La promovarea și adoptarea proiectului vor fi respectate prevederile Legii nr. 100/2017 cu privire la actele normative, inclusiv cerințele privind corelarea actelor normative și intrarea lor în vigoare. În acest sens, hotărârea va fi aprobată și va intra în vigoare în concordanță cu prevederile Legii privind cooperarea polițienească internațională, astfel încât să fie asigurată baza legală necesară pentru exercitarea atribuțiilor PUC și PNC și să fie evitate eventuale probleme de legalitate.

	Pct. 4, 40.2, 62, 101.3 din Anexa 1 și pct. 36, 72 a Anexei 2 din proiectul național operează cu trimiteri directe la Directiva (UE) 2023/977, Regulamentul (UE) 2016/794, Regulamentul (UE) 2024/982. Ținând cont că, potrivit normelor de tehnică legislativă națională, nu sunt admisibile trimiterile directe la actele juridice europene, trimiterea fie se va exclude, fie se va substitui cu trimiteri la prevederile actelor normative naționale care au asigurat transpunerea actelor UE sus enunțate.
	Se acceptă
Proiect ajustat prin:
- modificarea pct. 4., subpct. 41.2., pct. 64 și subpct. 102.3. din Anexa nr. 1 a proiectului hotărârii de Guvern, precum și pct. 36 și pct. 74. din Anexa nr. 2 a proiectului hotărârii de Guvern.

	
	17
	Clauza de armonizare a proiectului de lege urmează a fi expusă în următoarea redacție:
„Prezenta Hotărâre:
· transpune parțial Regulamentul (UE) 2024/982 al Parlamentului European și al Consiliului din 13 martie 2024 privind căutarea și schimbul automatizat de date în scopul cooperării polițienești, și de modificare a Deciziilor 2008/615/JAI și 2008/616/JAI ale Consiliului și a Regulamentelor (UE) 2018/1726, (UE) 2019/817 și (UE) 2019/818 ale Parlamentului European și ale Consiliului (Regulamentul Prüm II), publicat în Jurnalul Oficial al Uniunii Europene L 2024/982 din 5 aprilie 2024, CELEX: 32024R0982;
· transpune parțial Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere, publicată în Jurnalul Oficial al Uniunii Europene, L 210 din 6 august 2008, așa cum a fost modificată ultima oară prin Regulamentul (UE) 2024/982 al Parlamentului European și al Consiliului din 13 martie 2024, CELEX: 32008D0615;
· transpune parțial Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere, publicată în Jurnalul Oficial al Uniunii Europene, L 210 din 6 august 2008, așa cum a fost modificată ultima oară prin Regulamentul (UE) 2024/982 al Parlamentului European și al Consiliului din 13 martie 2024, CELEX: 32008D0616;
· transpune parțial Decizia 2004/919/CE a Consiliului din 22 decembrie 2004 privind combaterea criminalității referitoare la vehicule și având implicații transfrontaliere, publicată în Jurnalul Oficial al Uniunii Europene, L 389/28 din 30 decembrie 2004, CELEX: 320004D0919;
· transpune parțial Directiva 2023/977 a Parlamentului European și al Consiliului din 10 mai 2023 privind schimbul de informații dintre autoritățile de aplicare a legii ale statelor membre și de abrogare a Deciziei-cadru 2006/960/JAI a Consiliului, publicată în Jurnalul Oficial al Uniunii Europene, L 134/1 din 22 mai 2023, CELEX: 32023L0977;
· transpune parțial Poziția comună 2005/69/JAI a Consiliului din 24 ianuarie 2005 privind schimbul de anumite date cu Interpol, publicată în Jurnalul Oficial al Uniunii Europene, L 27/61 din 29 ianuarie 2005, CELEX: 32005E0069.”
	Se acceptă
Partea dispozitivă a proiectului hotărârii de Guvern modificată.

	Centrul Național de Expertize Judiciare
(nr. 134/08 din 26.05.2026)
	18
	Utilizarea terminologiei de „expert calificat” (pct. 8.3 și pct. 45 din proiect) pentru persoanele care efectuează revizuirea manuală a concordanțelor (hit-urilor) aduce atingere principiilor de activitate în domeniul expertizei judiciare.
În conformitate cu legislația națională, expertiza judiciară este o activitate procesuală strict reglementată. Utilizarea termenului „expert” într-un context administrativ sau de schimb de date între baze de date poate crea confuzie între o verificare tehnică de rutină și o expertiză judiciară ordonată de un organ de urmărire penală sau de instanță.
Conform HG nr. 821/2023, personalul implicat în gestionarea bazelor de date genetice are interdicția de a efectua expertize judiciare în specialitatea „expertiză genetică” pe perioada exercitării funcției. Astfel, atribuirea calității de „expert” unei persoane care efectuează validarea hit-urilor biometrice intră în contradicție directă cu normele de integritate și imparțialitate specifice domeniului.
Mai mult, Regulamentul (UE) 2024/982 (Prüm II) consacră termenul de „membru calificat” tocmai pentru a asigura o separare riguroasă între atribuțiile operative de verificare a datelor și activitatea de expertiză judiciară. Această distincție este imperativă deoarece rolurile sunt, prin natura lor, incompatibile; orice confuzie între ele ar genera un risc iminent de viciere a probelor și de compromitere a integrității bazelor de date.
Din considerentele expuse, în vederea asigurării respectării cadrului juridic ce guvernează profesia de expert judiciar, se impun următoarele modificări în Anexa nr. 2 a proiectului: Subpunctul 8.3 din Capitolul II și Punctul 45 din Capitolul VII: Înlocuirea sintagmei „expert calificat” cu termenul „membru calificat” sau „specialist”. În acest context, este de menționat că modificare propusă va asigura că validarea hit-urilor este percepută ca o etapă tehnică de verificare a calității datelor și nu ca o concluzie de expertiză judiciară cu valoare probatorie preconstituită.
	Se acceptă
Proiect ajustat prin:
- modificarea pct. 8.3., și pct. 44. din Anexa nr. 2 a proiectului hotărârii de Guvern.

	Centrul Național pentru Protecția datelor cu Caracter Personal
(nr. 04-01/2081 din 10.06.2026)
	19
	Cu referire la art. 110 din Anexa nr. 1 și art. 42 din Anexa nr. 2 ale proiectului, se recomandă completarea prevederilor privind formele de răspundere prin includerea răspunderii administrative. Această necesitate rezultă din faptul că Legea nr. 195/2024 privind protecția datelor cu caracter personal (care va intra în vigoare la 23 august 2026) instituie răspunderea administrativă pentru încălcarea dispozițiilor sale, inclusiv sub forma sancțiunilor pecuniare. În acest sens, norma propusă urmează să reflecte în mod complet și fidel regimul general al răspunderii aplicabil în domeniul protecției datelor cu caracter personal.
	Se acceptă
A se vedea argumentarea la obiecția cu nr. 82.

	Consiliul Superior al Magistraturii
(nr. 1612m/c din 10.06.2026)
	20
	În partea dispozitivă a proiectului hotărârii sunt desemnate Punctele Naționale de Contact, dar Punctul Unic de Contact pare să fie identificat mai clar abia în anexă, unde se spune că funcțiile PUC sunt exercitate de Direcția cooperare polițienească internațională a IGP. Pentru claritate juridică, desemnarea PUC ar trebui inclusă expres în textul hotărârii, nu doar în regulamentul anexat.
	Nu se acceptă
Punctul Unic de Contact (PUC) este instituit și desemnat prin proiectul Legii privind cooperarea polițienească internațională, care stabilește statutul, atribuțiile și cadrul de funcționare al acestuia. Proiectul hotărârii Guvernului are caracter subsecvent și reglementează aspectele organizatorice și procedurale aferente exercitării funcțiilor PUC, motiv pentru care nu este necesară o desemnare distinctă a acestuia în partea dispozitivă a hotărârii.

	
	21
	Proiectul utilizează frecvent sintagme preluate din dreptul UE: „stat membru solicitant”, „stat membru solicitat”, „state membre ale Uniunii Europene”, dar Republica Moldova nu are încă această calitate. Mai multe acte specifică calitate de stat candidat la aderarea la Uniunea Europeană (pct. 11 al Concluziilor Consiliului European din 23-24 iunie 2022, document EUCO 24/22). Prin urmare propunem nuanțarea după caz a acestui aspect pentru reducerea confuziei privind drepturile și obligațiile Republicii Moldova în procesul descris în proiect.
	Se acceptă
Textul proiectului a fost revizuit integral pentru a elimina ambiguitățile privind drepturile și obligațiile Republicii Moldova în raport cu statutul său actual de stat candidat.

	
	22
	Cu referire la pct. 4 din proiectul hotărârii de Guvern, prin care se stabilește că „prezenta hotărâre intră în vigoare la data intrării în vigoare a Legii privind cooperarea polițienească internațională”, se reține că o asemenea formulare este admisibilă doar în măsura în care actul de bază, i.e. Legea privind cooperarea polițienească internațională, este deja adoptat și publicat, iar/sau data intrării în vigoare este cert determinată sau determinabilă.
Potrivit art. 56 din Legea 100/2017 privind actele normative, actele normative intră în vigoare la data indicată în text, care nu poate fi anterioară publicării, iar stabilirea unei date de intrare în vigoare poate fi realizată doar în condițiile expres prevăzute de lege, inclusiv pentru asigurarea corelării sistemului normativ.
În speță, întrucât Legea privind cooperarea polițienească internațională se află încă în curs de promovare, se recomandă revizuirea pct. 4 din proiect, în sensul stabilirii unei date certe de intrare în vigoare sau, după caz, corelării acesteia cu momentul publicării și intrării în vigoare efective a legii menționate, cu respectarea exigențelor prevăzute de art. 56 din Legea nr. 100/2017.
	Se acceptă
A se vedea argumentarea la obiecția cu nr. 15.

	
	23
	La pct. 3, 5-7, 93-94 din Anexa 1 „Regulamentul de organizare și funcționare a Punctului Unic de Contact în scopul schimbului de date și informații”, precum și pct. 7, 34 din Anexa 2 „ Regulamentul de organizare și funcționare a Punctelor Naționale de Contact în scopul schimbului de date și informații” se face trimitere la Legea privind cooperarea polițienească internațională, care nu este încă adoptată. Trimiterile la articolele legii trebuie verificate după forma finală a acesteia. Aceasta rezultă și din art. 3 alin (4) din Legea nr. 100, potrivit căruia proiectul întocmit în temeiul unui act superior nu poate depăși limitele competenței instituite prin actul superior. Mai mult decât atât, în proiectul cu numărul unic 264/MAI, Legea figurează sub altă denumire – Legea privind căutarea și schimbul de date în scopul cooperării polițienești transfrontaliere.
	Se acceptă
Trimiterile la prevederile proiectului Legii privind cooperarea polițienească internațională vor fi reverificate și ajustate corespunzător după adoptarea și publicarea legii, inclusiv sub aspectul numerotării articolelor, denumirii actului normativ și al corelării cu forma finală a acesteia, în conformitate cu cerințele Legii nr. 100/2017 cu privire la actele normative.

	
	24
	Cu referire la prevederile din Anexa 1 „Regulamentul de organizare și funcționare a Punctului Unic de Contact în scopul schimbului de date și informații”, și  Anexa 2 „ Regulamentul de organizare și funcționare a Punctelor Naționale de Contact în scopul schimbului de date și informații”, referitoare la funcționarea mecanismelor și sistemelor de cooperare la nivelul Uniunii Europene (Router UE, EPRIS, EUCARIS, ESP, CIR, CRRS, SIS/SIRENE, SIENA, S-TESTA), precum și cele privind cooperarea operațională cu eu-LISA, CERT-UE, Europol, Comisia Europeană și Secretariatul General al Consiliului Uniunii Europene, inclusiv raportarea statistică către aceste entități, propunem reformularea într-o clauză de aplicare etapizată – „Prevederile referitoare la utilizarea sistemelor, infrastructurilor, canalelor de comunicații și mecanismelor de cooperare ale Uniunii Europene se aplică de la data asigurării accesului juridic și tehnic al Republicii Moldova la acestea, în condițiile tratatelor internaționale, acordurilor operaționale, actelor normative UE aplicabile și cadrului normativ național.”. Această formulă evită atât falsa aplicabilitate imediată. Cât și blocarea nejustificată până la aderarea formală.
	Se acceptă
Proiectul a fost ajustat prin modificarea pct. 4 din clauza de adoptare a PHG, care asigură realismul juridic și tehnic al reglementării în raport cu statutul actual al Republicii Moldova. Această modificare elimină riscul unei false aplicabilități imediate a mecanismelor la care statul nu are încă acces, permițând totodată pregătirea instituțională necesară integrării europene.
Modificare survenită în baza obiecției cu nr. 13.

	
	25
	[bookmark: _Hlk232683773]La pct. 10.10 din Anexa 1 „Regulamentul de organizare și funcționare a Punctului Unic de Contact în scopul schimbului de date și informații”, care se referă la accesul personalului desemnat pentru cooperarea cu Europol la „toate bazele de date naționale relevante”. Considerăm formularea prea extensivă și propunem o formulare mai restrictivă: „la bazele de date stabilite expres prin lege sau prin acte normative aplicabile, în limitele competențelor, scopului determinat, necesității și proporționalității”.
	Se acceptă
Proiectul a fost ajustat prin:
- modificarea subpct. 11.10. din Anexa nr. 1 a proiectului hotărârii de Guvern.

	
	26
	La pct. 24 din Anexa 1 „Regulamentul de organizare și funcționare a Punctului Unic de Contact în scopul schimbului de date și informații”, se prevede posibilitatea prelungirii termenelor de soluționare a cererilor în cazuri excepționale, atunci când solicitarea implică un volum mare de date și necesită consultarea mai multor autorități sau efectuarea unor verificări complexe. Această soluție necesită revizuire, întrucât art. 5 alin. (2) din Directiva (UE) 2023/977 stabilește termene maxime obligatorii de răspuns, iar derogările de la acestea trebuie interpretate în mod restrictiv.
Potrivit dispozițiilor Directiva (UE) 2023/977 (art. 5 alin.2), termenele maxime sunt de 8 ore pentru informațiile direct accesibile în cazuri urgente, 3 zile pentru informațiile indirect accesibile în cazuri urgente și 7 zile pentru celelalte solicitări. Prelungirea acestor termene este admisibilă exclusiv în ipotezele expres și limitativ prevăzute, respectiv atunci când este necesară obținerea unei autorizații judiciare, cu obligația informării imediate a autorității solicitante și a transmiterii etapizate a datelor disponibile.
Derogarea de la termene se admite doar în condițiile expres prevăzute, în special când este necesară autorizația judiciară; celelalte situații trebuie reglementate ca proceduri de notificare/refuz/furnizare parțială, nu ca prelungire generală.
În consecință, se recomandă reformularea pct. 24 din Anexa nr. 1 prin eliminarea temeiurilor de prelungire care nu sunt prevăzute de directivă, precum „volumul mare de date” sau „complexitatea verificărilor implicând mai multe autorități”, și limitarea expresă a derogărilor exclusiv la cazurile de autorizare judiciară și imposibilitate obiectivă de furnizare a informațiilor, cu menținerea obligației de comunicare imediată și de transmitere parțială a datelor disponibile.
	Se acceptă
Proiectul a fost ajustat prin:
- modificarea pct. 25 din Anexa nr. 1 a proiectului hotărârii de Guvern.
Modificare survenită în baza obiecției cu nr. 9.

	
	27
	Potrivit pct. 26.3 din Anexa 1 „Regulamentul de organizare și funcționare a Punctului Unic de Contact în scopul schimbului de date și informații” – examinarea cererilor de autorizare judiciară se realizează prin mecanisme de permanență (24/7). Această prevedere vizează instanțele judecătorești și/sau judecătorii de instrucție, și trebuie corelat cu Codul de procedură penală. Cu legislația privind organizarea judecătorească și cu actele CSM privind organizarea serviciului, în limitele competenței legale. Propunem reglementarea exactă a aspectelor ce țin de tipurile de informații care necesită autorizație judiciară, cine este autoritatea competentă, care este procedura, care sunt termenele și, eventual, modificarea Codului de procedură penală sau a  altor acte.
	Se acceptă
Proiectul a fost ajustat prin:
- modificarea pct. 27 din Anexa nr. 1 a proiectului hotărârii de Guvern.

	
	28
	În partea ce ține de protecția datelor și accesul la baze de date, proiectul prevede schimb de date biometrice, date dactiloscopice, imagini faciale, documente de călătorie, date privind persoane urmărite, dispărute sau implicate în activități infracționale. În acest sens propunem delimitarea expresă a categoriilor de date, a temeiului de acces, a autorităților care pot solicita/furniza date, a perioadelor de stocare și a garanțiilor împotriva accesului disproporționat.
	Se acceptă
Proiectul de hotărâre a fost structurat astfel încât să asigure o delimitare riguroasă a tuturor elementelor solicitate pentru protecția datelor cu caracter personal și prevenirea accesului disproporționat, prin:
- delimitarea categoriilor și autorităților (fiecare domeniu de date se regăsește la anumit PNC);
- temeiul și condițiile de acces;
- perioade de stocare;
- garanții procedurale;
- control (rolul CNPDCP).

	
	29
	Proiectul prevede că toate operațiunile de acces și de schimb de date sunt înregistrate „Sistemului electronic unic de gestionare a cazurilor”. Propunem indicarea în act a temeiului juridic al sistemului, administratorul, operatorul de date, modul de acces, regimul de audit și relația cu SIENA. Astfel, norma riscă să fie prea generală pentru un sistem care va prelucra date sensibile.
	Se acceptă
Proiectul a fost ajustat prin:
- modificarea pct. 37 și pct. 38. din Anexa nr. 1 a proiectului hotărârii de Guvern.

	
	30
	În partea ce ține de nota de fundamentare, în proiect apare o formulare care pare eronată: se vorbește despre „proiectul hotărârii Guvernului pentru aprobarea proiectului de lege pentru modificarea Legii nr. 288/ privind funcționarul public cu statut special [...]”, deși proiectul examinat este despre PUC și PNC. La secțiunea 8 a notei se afirmă că proiectul nu impune modificarea sau abrogarea unor acte normative, dar ulterior, la secțiunea 9 – se menționează că vor fi modificate fișele de post și regulamentele de activitatea ale subdiviziunilor/autorităților implicate. Considerăm oportună semnalizarea acestei observații.
	Se acceptă
Nota de fundamentare a fost completată ca urmare a obiecției.

	
	31
	La secțiunea 4.2. Impactul financiar și argumentarea costurilor estimative. Nota de fundamentare spune că proiectul nu necesită cheltuieli suplimentare, deși proiectul presupune funcționare 24/7, interoperabilitate, instruirea personalului, conectivitate securizată, administrare de log-uri, raportare statistică și eventual implicarea instanțelor în mecanisme de permanență. Această contradicție este esențială, cel puțin în partea care vizează instanțele și CSM.
	Se acceptă
Nota de fundamentare a fost completată ca urmare a obiecției.

	Agenția de Guvernare Electronică
(nr. 3007-180 din 12.06.2026)
	32
	La pct. 10. din proiect, sintagma „PUC acționează ca interfață unică și centralizată între sistemele informaționale naționale și infrastructura centrală a Uniunii Europene" urmează a fi revizuită, deoarece atribuie unei structuri administrative o calificare de natură tehnică incompatibilă cu regimul juridic al sistemelor informaționale de stat. Conform logicii proiectului, PUC este o structură administrativă și operațională creată ca să coordoneze și să gestioneze schimbul de date și informații prin intermediu infrastructurii tehnice prevăzute de Regulamentul (UE) 2024/982 și nu pate fi asimilată unei interfețe tehnice între sistemele informaționale. Astfel, terminologia urmează a fi revăzută și aliniată la Regulamentul (UE) 2024/982, care atribuie funcția de interconectare a Router-ului gestionat de eu-LISA, iar funcția de coordonare operațională națională, este atribuită punctului național desemnat de statul membru.
	Se acceptă
Proiectul a fost ajustat prin:
- modificarea pct. 11. din Anexa nr. 1 a proiectului hotărârii de Guvern.

	
	33
	Pct.10.5 și 10.6 atribuie PUC realizarea schimbului de date prin EPRIS, însă datele circulă prin Router și nu prin EPRIS. Conform art. 42 din Regulamentul (UE) 2024/982, EPRIS este un sistem cu infrastructură descentralizată, adică fiecare stat membru menține propriile registre naționale, iar EPRIS este instrumentul de căutare care interoghează simultan aceste registre naționale. Statul membru nu se conectează la EPRIS ca la o bază de date externă în care introduce date, ci EPRIS vine și interoghează registrul național existent al statului.
	Se acceptă
Proiectul a fost ajustat prin:
- modificarea subpct. 11.4. și subpct. 11.5. din Anexa nr. 1 a proiectului hotărârii de Guvern.

	
	34
	Pct. 10.6 atribuie PUC realizarea schimbului de date prin EUCARIS pentru informațiile privind mijloacele de transport. Atragem atenția că Agenția Servicii Publice, în calitate de posesor al Registrului de stat al vehiculelor este desemnată separat, în pct. 1.4 al proiectului hotărârii, ca punct național de contact pentru datele privind mijlocele de transport. Astfel, constatăm o suprapunere între atribuțiile PUC și atribuțiile ASP ca punct național de contact tehnic.
Suplimentar, menționăm că EUCARIS acționează similar ca EPRIS. Acesta interconectează sistemele informaționale naționale. Fiecare stat participant comunică direct cu celelalte prin EUCARIS, pe baza datelor din propriul registru național al vehiculelor.
	Se acceptă
Proiectul a fost ajustat prin:
- modificarea pct. 11.6. din Anexa nr. 1 a proiectului hotărârii de Guvern.

	
	35
	Aceeași problemă o constatăm și la pct. 10.8. Reiterăm că PUC nu este o interfață și nu acționează prin interfață, așa cum menționează pct. 10.8. SLTD este o bază de date a Interpol, accesul la care se realizează prin canalele securizate ale Interpol. PUC nu se conectează direct la SLTD, ci Interpol este cel care asigură interfața tehnică.
O altă problemă legată de SLTD este faptul că aceasta nu face parte din cadrul Prüm II și nu este reglementată de Regulamentul (UE) 2024/982. SLTD este un sistem al Interpol, separat de infrastructura UE descrisă în proiect (Router, EPRIS, EUCARIS). Includerea atribuțiilor privind SLTD în același punct care reglementează funcțiile PUC în cadrul Prüm II creează o fuziune a două regimuri juridice distincte, cel al cooperării polițienești UE și cel al cooperării prin Interpol, fără a delimita temeiul legal aplicabil fiecăruia, procedurile specifice, garanțiile de protecție a datelor aferente și autoritățile responsabile. Pct. 10.8 urmează a fi reformulat cu delimitarea clară a temeiului juridic aplicabil schimbului de date prin baza de date SLTD a Interpol față de mecanismele prevăzute de Regulamentul (UE) 2024/982.
	Se acceptă
Proiectul a fost ajustat prin:
- modificarea pct. 11.8. din Anexa nr. 1 a proiectului hotărârii de Guvern.

	
	36
	Suplimentar, AGE constată că proiectul avizat invocă în clauza de adoptare Legea privind cooperarea polițienească internațională, ca temei legal, cu coordonate de publicare în Monitorul Oficial cu placeholder-uri (nr. YYY YYY, art. ZZZ), ceea ce confirmă că legea și respectiv un temei legal, nu există deocamdată. Totodată, din documentele disponibile public, proiectul de lege circulă sub denumirea Legea privind căutarea și schimbul de date în scopul cooperării polițienești transfrontaliere (NU 264/MAI/2026), denumire complet diferită față cea invocată în proiect și nota de fundamentare. Această neconcordanță creează o problemă prin faptul că nu se poate stabili cu certitudine dacă proiectul vine întru implementarea viitoarei legi cu număr unic 264/MAI/2026 sau a unui alt proiect de lege cu obiect diferit, ori dacă cele două proiecte sunt variante ale aceluiași act normativ aflat în elaborare. Astfel, comunicăm, că coordonarea unui proiect de hotărâre a Guvernului, subsecvent unui cadru legal incert la această etapă, face imposibilă verificarea coerenței sistemice dintre actele normative. În aceste condiții, AGE recomandă coordonarea repetată a proiectului, după adoptarea Legii cadru.
Concomitent, urmare a unei analize preliminare a proiectului legii cu număr unic 264/MAI/2026, constatăm că acesta reglementează instituirea și funcționarea unui sistem informațional (Sistemul electronic unic de gestionare a cazurilor), precum, și modalități de interconectare a registrelor naționale cu infrastructura tehnică internațională. Respectiv, la fel cum este indicat în precizarea de la pct.2.1 din nota de fundamentare, se impune coordonarea cu AGE a proiectului legii privind cooperarea polițienească internațională/privind căutarea și schimbul de date în scopul cooperării polițienești transfrontaliere, pentru a asigura conformitatea dispozițiilor privind sistemele informaționale de stat cu cadrul normativ național în domeniu și coerența cu platformele și serviciile guvernamentale partajate.
	Se acceptă
A se vedea argumentarea la obiecția cu nr. 15.

Totodată reiterăm faptul că proiectul de lege privind cooperarea polițienească internațională (număr uni 264/MAI/2026) a fost avizat de către AGE prin scrisoarea cu nr. 3007-086 din 09.04.2026.

	Institutul Național al Justiției
(nr. 329-INJ din 12.06.2026)
	37
	Potrivit punctului 9 din nota de fundamentare, implementarea proiectului necesită instruirea personalului implicat în schimbul de informații. Totodată, mecanismele instituite — în special procedura autorizării judiciare reglementată în Secțiunea a 6-a din Anexa nr. 1 — angrenează în mod direct judecători și procurori, categorii care beneficiază de formarea inițială și continuă asigurată de Institutul Național al Justiției.
În acest context, propunem completarea măsurilor cu indicarea unor mecanisme clare legate de instruirea personalului.
	Se acceptă
Nota de fundamentare a fost completată pentru a detalia mecanismele de instruire a personalului implicat.
S-a stabilit o distincție clară între instruirea tehnică a personalului PUC/PNC (coordonată prin Consiliul de Coordonare eu-LISA conform Ordinului Comun din 30.03.2026) și formarea juridică a magistraților.
În acest sens, se va institui un mecanism de colaborare cu Institutul Național al Justiției pentru actualizarea curriculei de formare continuă a procurorilor și judecătorilor de instrucție, vizând noile proceduri de autorizare judiciară reglementate în Secțiunea a 6-a din Anexa nr. 1. Această măsură va asigura că sistemul judiciar este pregătit să răspundă termenelor stricte de furnizare a informațiilor (8h, 3z, 7z) impuse de standardele europene.

	
	38
	Cu referire la mecanismul de permanență (24/7) pentru examinarea cererilor de autorizare judiciară, prevăzut în aceeași secțiune, recomandăm clarificarea autorității competente să dispună autorizarea (judecătorul de instrucție sau, după caz, procurorul) și corelarea procedurii cu prevederile Codului de procedură penală. Întrucât instituirea unui regim de permanență cu impact asupra organizării activității instanțelor și a procuraturii presupune coordonarea cu Consiliul Superior al Magistraturii și Procuratura Generală, sugerăm consultarea acestor autorități cu privire la soluția operațională și la resursele necesare.
	Se acceptă
Proiect ajustat prin:
- modificarea pct. 27. din Anexa nr. 1 a proiectului hotărârii de Guvern.
Modificare survenită în baza obiecției cu nr. 27.

	
	39
	Proiectul se întemeiază pe Legea privind cooperarea polițienească internațională (număr unic 264/MAI), aflată încă în proces de adoptare, intrarea sa în vigoare fiind corelată cu intrarea în vigoare a acestei legi. Atragem atenția asupra necesității corelării depline a trimiterilor interne la articolele legii (în special art. 4, art. 40 și art. 42), astfel încât numerotarea și conținutul acestora să corespundă întocmai textului final al legii adoptate.
	Se acceptă
A se vedea argumentarea la obiecția cu nr. 15.

	
	40
	În ceea ce privește prelucrarea datelor cu caracter personal, proiectul face, pe alocuri, trimitere generică la „legislația națională privind protecția datelor”. Pentru claritate și previzibilitate, recomandăm indicarea expresă a Legii nr. 133/2011 privind protecția datelor cu caracter personal și, după caz, a cadrului normativ special aplicabil prelucrării datelor în scopul prevenirii, depistării și investigării infracțiunilor, inclusiv corelarea cu atribuțiile Centrului Național pentru Protecția Datelor cu Caracter Personal.
	Se acceptă
Proiectul a fost ajustat prin:
- modificarea pct. 35., pct. 91. și pct. 104. din Anexa nr. 1 a proiectului hotărârii de Guvern.

	
	41
	Dispozițiile privind răspunderea juridică fac trimitere generică la Codul contravențional și la Codul penal. În măsura posibilului, recomandăm indicarea normelor concrete de referință, în scopul sporirii rigorii și a aplicabilității reglementării. La fel, recomandăm excluderea de la pct. 108 din Regulament a sintagmei „...a personalului vinovat”. Considerăm că tragerea la răspundere juridică presupune de la sine constatarea unei forme a vinovăției. Respectiv, este o chestiune care se prezumă.
	Se acceptă parțial
Proiectul a fost ajustat prin:
- modificarea pct. 109. din Anexa nr. 1 a proiectului hotărârii de Guvern, precum și pct. 40. din Anexa nr. 2 a proiectului hotărârii de Guvern.

	
	42
	Semnalăm câteva erori materiale care necesită corectare: în Anexa nr. 1, titlul „STRUCTURA ȘI MODUL DE ORGANIZARE ȘI FUNCȚIONARE AL PUCTULUI UNIC DE CONTACT” (corect: „PUNCTULUI”); sintagma „documente de că călătorie” (corect: „documente de călătorie”); codul „CELEX: 320004D0919” din clauza de transpunere (corect: „32004D0919”). De asemenea, în nota de fundamentare se impun corectarea sintagmei „schimbului schimbului de date” din titlu și a abrevierii „profile AND” (corect: „ADN”).
	Se acceptă
Textele proiectului și a Notei de Fundamentare au fost modificate.

	
	43
	Recomandăm verificarea integrală a sistemului de trimiteri interne (referințele de tipul „pct. ...”), astfel încât, după stabilirea numerotării finale a punctelor, fiecare trimitere să corespundă exact dispoziției vizate. Totodată, sugerăm uniformizarea terminologiei și a abrevierilor utilizate pe parcursul textului (de exemplu, folosirea consecventă a formei „CTCEJ”).
	Se acceptă
A se vedea argumentarea la obiecția cu nr. 23.
Ce ține de uniformizarea terminologiei și a abrevierilor CTCEJ, proiectul a fost ajustat.

	Ministerul Afacerilor Externe
(nr. DI/3/041.1-6126 din 27.05.2026)
	44
	La pct. 6.1 din Anexa nr. 1 la proiectul Hotărârii Guvernului, sintagma „tratatelor internaționale” se va completa cu expresia „la care Republica Moldova este parte”.
	Se acceptă
Subct. 7.1. din Anexa nr. 1 a proiectului hotărârii de Guvern a fost modificat a fost modificat.

	Ministerul Finanțelor
(nr. 07/4-03/197/909 din 12.06.2026)
	45
	[bookmark: _Hlk232693633][bookmark: _Hlk232693650]La Capitolul I, pct. 5.11., Anexa nr. 1 din Regulamentul de organizare și funcționare a Punctului Unic de Contact în scopul schimbului de date și informații, cuvintele „vamă” și „fisc” se vor substitui cu sintagmele „Serviciul Vamal” și, respectiv, „Serviciul Fiscal de Stat”.
	Se acceptă
Subct . 5.11. din Anexa nr. 1 a proiectului hotărârii de Guvern a fost modificat.

	
	46
	La Capitolul IV, Secțiunea 1., Anexa nr. 1 din Regulament, după punctul 63 se propune de completat cu un punct nou cu următorul cuprins: „Pentru asigurarea conformității cu prevederile pct. 63, orice căutare și interogare automatizată realizată prin intermediul Router-ului, al ESP sau CIR, inclusiv cele care vizează date biometrice și imagini faciale, generează în mod obligatoriu o pistă de audit (log-uri) nealterabilă, păstrată pe o perioadă de minimum 5 ani. Pista de audit va stoca în mod automat: numărul cazului individual/dosarului penal, temeiul juridic al verificării, identificatorul de utilizator, data/ora exactă, tipul de date biometrice procesate și rezultatul concordanței transmise.”. Modificarea propusă este indispensabilă pentru a asigura o protecție reală a datelor cu caracter personal și pentru a transforma obligația de la pct. 63 dintr-o normă declarativă într-una aplicabilă și verificabilă juridic. Având în vedere că punctele 56, 57 și 59 prevăd procesarea automatizată a unor date de o sensibilitate extremă (biometrice și imagini faciale), iar pct. 55 reglementează transmiterea automată a concordanțelor înapoi către Router, riscul de imixtiune ilegală în dreptul la viața privată este major. În lipsa acestei piste de audit detaliate, autoritățile naționale de supraveghere vor fi în imposibilitate tehnică și juridică de a verifica dacă schimburile de date, inclusiv cele cu țări terțe prin Europol (conform pct. 62), s-au efectuat cu respectarea garanțiilor din dreptul intern.
	Se acceptă
Proiectul a fost ajustat prin:
- includerea noului punct cu nr. 61 în Anexa nr. 1 a proiectului hotărârii de Guvern.

	
	47
	Totodată, deși, în pct. 4.2. „Impactul financiar și argumentarea costurilor estimative” din Nota de fundamentare se menționează că implementarea proiectului de hotărâre nu va avea impact financiar suplimentar asupra bugetului de stat, iar dezvoltarea și sincronizarea sistemelor informaționale urmează a fi asigurate în limitele bugetului de stat aprobat anual, autorul urmează să specifice nemijlocit costul estimativ al dezvoltării și sincronizării sistemelor informaționale, în vederea asigurării transparenței procesului de planificare bugetară și a evaluării impactului financiar real al proiectului.
	Se acceptă
Nota de fundamentare a fost completată ca urmare a obiecției.

	Ministerul Justiției
(nr. 04/1-6337 din 10.06.2026)
	48
	Totuși, ținem să subliniem că proiectul nu poate fi promovat anterior publicării Legii privind cooperarea polițienească internațională.
	Se acceptă
A se vedea argumentarea la obiecția cu nr. 15.

	
	49
	În clauza de adoptare textul „alin. (2), alin. (6) și alin. (7)” se va substitui cu textul „alin. (2), (6) și (7)”, or, într-o enumerare de referințe, denumirea elementului structural nu se repetă. Adițional, sursa de publicare va include și anul publicării.
	Se acceptă
Clauza de adoptare modificată.

	
	50
	Din liniuța a patra din clauza de armonizare se va exclude cuvântul „transpune” ca fiind excedent.
	Se acceptă
Clauza de adoptare  modificată.

	
	51
	La utilizarea abrevierilor se va ține cont că, potrivit art. 54 alin. (1) lit. i) din Legea nr. 100/2017 cu privire la actele normative, exprimarea prin abrevieri a unor denumiri sau termeni se poate face numai după explicarea acestora în text, la prima folosire.
	Se acceptă
Textul  proiectului hotărârii de Guvern ajustat.

	
	52
	La subpct. 1.2 se va reformula statutul Serviciului Tehnologii Informaționale, or, potrivit pct. 2 din Regulamentul privind organizarea și funcționarea Serviciului Tehnologii Informaționale, aprobat prin Hotărârea Guvernului nr. 317/2020, acesta este autoritate administrativă în subordinea Ministerului Afacerilor Interne.
	Se acceptă
Subpct. 1.2. din clauza de adoptare a PHG a fost modificat.

	
	53
	La subpct. 1.3 se va reformula statutul Inspectoratului General de Carabinieri, or, potrivit pct. 2 din Regulamentul cu privire la organizarea și funcționarea Inspectoratului General de Carabinieri, aprobat prin Hotărârea Guvernului nr. 332/2019, Inspectoratul este autoritate administrativă, subordonată Ministerului Afacerilor Interne.
	Se acceptă
Subpct. 1.3. din clauza de adoptare a PHG a fost modificat.

	
	54
	Observațiile la subpct. 1.2 și 1.3 sunt valabile și pentru anexa nr. 2.
	Se acceptă
Textul proiectului a fost modificat.

	
	55
	La subpct. 1.5 se va utiliza noțiunea „infracțiunilor cu caracter terorist”, în acord cu prevederile art. 13411 din Codul penal nr. 985/2002. Observația dată este valabilă pentru toate cazurile similare din proiect.
	Se acceptă
Proiect ajustat prin:
- modificarea subpct. 1.5. din clauza de adoptare a PHG;
- modificarea subpct. 4.5. din Anexa nr. 2 a proiectului hotărârii de Guvern;
- modificarea textului Secțiunii 1 a Capitolului XI. din Anexa nr. 2 a proiectului hotărârii de Guvern;
- modificarea pct. 74. din Anexa nr. 2 a proiectului hotărârii de Guvern.

	
	56
	La pct. 4, norma privind intrarea în vigoare urmează a fi completată prin raportare la art. 56 alin. (1) din proiectul Legii privind cooperarea polițienească internațională (număr unic 264/MAI/2026). Or, deși proiectul prevede intrarea în vigoare a hotărârii la data intrării în vigoare a legii, dispozițiile referitoare la Biroul Național SIRENE și Sistemul de Informații Schengen pot fi aplicate numai de la data aderării Republicii Moldova la mecanismele respective.
	Se acceptă
Norma privind intrarea în vigoare modificată conform pct. 4 din clauza de adoptare a PHG.
Modificare survenită în baza obiecțiilor cu nr. 13 și nr. 24.

	
	57
	Prin urmare, se va prevedea expres că normele aferente Biroului Național SIRENE și Sistemului de Informații Schengen se aplică de la data aderării Republicii Moldova la aceste mecanisme. Observația vizează, în special, pct. 9 subpct. 5), pct. 10 subpct. 3) și 7) din anexa nr. 1, precum și pct. 63, 65, 68 și pct. 79 subpct. 3) din anexa nr. 2.
	Se acceptă
Proiect ajustat prin:
- modificarea pct. 4 din clauza de adoptare a PHG.
Modificare survenită în baza obiecțiilor cu nr. 13 și nr. 24.

	
	58
	Totodată, o abordare similară urmează a fi aplicată prevederilor referitoare la Router, EPRIS, CIR, ESP, CRRS și la alte sisteme sau infrastructuri ale Uniunii Europene, întrucât intrarea în vigoare a legii nu echivalează, prin ea însăși, cu dobândirea dreptului de acces ori cu autorizarea conectării Republicii Moldova la acestea.
	Se acceptă
Proiect ajustat prin:
- modificarea pct. 4 din clauza de adoptare a PHG.
Modificare survenită în baza obiecțiilor cu nr. 13 și nr. 24.

	
	59
	La regulamentul de organizare și funcționare a Punctului Unic de Contact în scopul schimbului de date și informații:
În parafa de aprobare, textul „nr. ___ din_____ 2026” se va substitui cu textul „nr. ___/2026”. Observația dată este valabilă și pentru anexa nr. 2.
	Se acceptă
Parafele anexelor nr. 1 și nr. 2 modificate.

	
	60
	Cu referire la denumirea Regulamentului, aceasta se va expune după următoarea formulă: „Regulamentul privind organizarea și funcționarea Punctului Unic de Contact în scopul schimbului de date și informații”.
	Se acceptă
Proiect ajustat prin:
- modificarea subpct. 2.1. și  subpct. 2.2. din clauza de adoptare a PHG;
- modificarea denumirii  anexelor nr. 1 și nr. 2 a proiectului hotărârii de Guvern.

	
	61
	La pct. 1, enumerarea categoriilor de date urmează a fi revizuită și corelată cu prevederile proiectului de lege privind cooperarea polițienească internațională. În particular, datele dactiloscopice sunt menționate atât în categoria datelor biometrice, cât și distinct, ceea ce generează o dublare nejustificată. Totodată, denumirea celorlalte categorii de date se va uniformiza cu terminologia utilizată în lege.
	Se acceptă
Punctul 1 din Anexa nr. 1 modificat.

	
	62
	[bookmark: _Hlk232758796]La pct. 2, cuvintele „rămășițelor umane” se vor substitui cu cuvintele „cadavre sau părți ale acestora”, în vederea corelării cu terminologia utilizată în Codul de procedură penală nr. 122/2003 (valabil și pentru alte cazuri similare). Subsidiar, pentru o mai bună claritate, se recomandă substituirea cuvintelor „persoanelor dispărute” cu cuvintele „persoanelor dispărute fără veste”, în acord cu prevederile art. 165-167 din Codul civil nr. 1107/2002. Observația dată este valabilă pentru toate cazurile similare din proiect.
	Se acceptă
Proiectul a fost ajustat prin:
- modificarea subpct. 1.2 din clauza de adoptare a PHG;
- modificarea pct. 1., pct. 2, subpct. 11.5., subpct. 11.9., subpct. 11.11. și pct. 66. din Anexa nr. 1 a proiectului hotărârii de Guvern;
- modificarea subpct. 4.2. din Anexa nr. 2 a proiectului hotărârii de Guvern.

	
	63
	La pct. 4, se remarcă faptul că actele juridice ale Uniunii Europene nu sunt direct aplicabile în ordinea juridică națională până la aderarea Republicii Moldova, dacă aplicabilitatea acestora nu rezultă dintr-un temei juridic internațional distinct. Prin urmare, trimiterile la legislația UE se vor exclude sau se vor substitui cu referințe la actele normative naționale prin care au fost transpuse prevederile europene corespunzătoare. Observația dată este valabilă pentru toate cazurile similare din proiect.
	Se acceptă
A se vedea argumentarea la obiecția cu nr. 16.

	
	64
	[bookmark: _Hlk232759779]Alineatul introductiv de la pct. 5 se va reformula după cum urmează: „În sensul prezentului Regulament se utilizează noțiunile definite în Legea privind cooperarea polițienească internațională, precum și următoarele noțiuni:”.
	Se acceptă
Pct. 5 din Anexa nr. 1 a proiectului hotărârii de Guvern modificat.

	
	65
	La subpct. 5.12, se remarcă faptul că introducerea denumirii „Single Point of Contact” și a abrevierii „SPOC” este redundantă și poate genera confuzii, întrucât acestea desemnează aceeași structură ca Punctul Unic de Contact, definit și desemnat prin art. 3 alin. (2), pct. 24 din proiectul legii privind cooperarea polițienească internațională. Prin urmare, se va utiliza în mod unitar denumirea „Punctul Unic de Contact” și abrevierea „PUC”, iar denumirea în limba engleză, după caz, va fi indicată doar cu caracter informativ.
	Se acceptă
Proiectul a fost modificat, cu excepția trimiteri de la pct. 4 din Anexa nr. 1 a proiectului hotărârii de Guvern „(Single Point of Contact)”, care este necesar de a fi păstrat, întru asigurarea transpunerii prevederilor Directivei (UE) 2023/977.

	
	66
	La subpct. 6.2, cuvintele „protecția datelor personale” se vor substitui cu cuvintele „protecția datelor cu caracter personal”.
	Se acceptă
Subpct. 7.2. din Anexa nr. 1 a proiectului hotărârii de Guvern modificat.

	
	67
	La subpct. 6.4, formula potrivit căreia „orice rezultat este verificat manual de personal calificat” urmează a fi revizuită. Proiectul de lege privind cooperarea polițienească internațională impune verificarea manuală pentru confirmarea concordanțelor biometrice, în cazurile expres prevăzute la art. 11, 14 și 19, nu pentru orice rezultat generat de toate sistemele informaționale. Norma urmează să delimiteze rezultatele care sunt supuse obligatoriu verificării manuale.
	Se acceptă
[bookmark: _Hlk232764254]Proiectul a fost ajustat prin:
- modificarea subpct. 7.4.și pct. 78. din Anexa nr. 1 a proiectului hotărârii de Guvern.

	
	68
	La subpct. 9.1, denumirea „Secția Europol” se va corela cu art. 6 alin. (4) din proiectul de lege privind cooperarea polițienească internațională, care utilizează denumirea „Punctul Național de Contact Europol”.
	Se acceptă
Proiectul a fost ajustat prin:
- modificarea subpct. 10.1., și subpct. 11.3. din Anexa nr. 1 a proiectului hotărârii de Guvern.

	
	69
	La subpct. 10.1, norma urmează a fi corelată cu art. 53 alin. (7) din proiectul legii privind cooperarea polițienească internațională. Potrivit normei legale menționate, Punctul Unic de Contact notifică Comisia Europeană, eu-LISA și Europol cu privire la identitatea și datele de contact ale punctelor naționale de contact, în timp ce proiectul prevede notificarea Secretariatului General al Consiliului Uniunii Europene și a Comisiei Europene, cu omiterea eu-LISA și a Europol.
	Se acceptă
Subpct. 11.1. din Anexa nr. 1 a proiectului hotărârii de Guvern modificat.

	
	70
	[bookmark: _Hlk232765550]La subpct. 18.2, textul „infracțiunii vizate (pregătite sau comise)” este ambiguu și impropriu limbajului juridic. În vederea asigurării clarității normei, se recomandă reformularea după cum urmează: „cu indicarea infracțiunii a cărei pregătire sau săvârșire face obiectul investigației”.
	Se acceptă
Subpct. 19.2. din Anexa nr. 1 a proiectului hotărârii de Guvern modificat.

	
	71
	La pct. 24, posibilitatea prelungirii termenelor de soluționare a cererilor urmează a fi revizuită în vederea stabilirii duratei maxime a prelungirii.
	Se acceptă
Proiect ajustat prin:
- modificarea și completarea pct. 25. din Anexa nr. 1 a proiectului hotărârii de Guvern.

	
	72
	La subpct. 26.6, cuvintele „dreptul intern al statului membru” urmează a fi adaptate la statutul actual al Republicii Moldova. Or, utilizarea noțiunii „stat membru” poate genera incertitudini privind legea aplicabilă. Prin urmare, se recomandă utilizarea, după caz, cuvintelor „dreptul intern al Republicii Moldova” sau „dreptul intern al statului solicitant ori solicitat”.
	Se acceptă
A se vedea argumentarea la obiecția cu nr. 14.

	
	73
	La subpct. 27.1, se vor exclude cuvintele „din prezentul Regulament”, or, potrivit art. 55 alin. (4) din Legea nr. 100/2017, în cazul în care se face trimitere la o normă juridică care este stabilită în același act normativ sau element structural, pentru evitarea reproducerii acesteia, se face trimitere la norma juridică relevantă fără a se preciza că aceasta face parte din același act normativ sau element structural, cu excepția cazurilor în care această precizare este necesară pentru a exclude orice echivoc.
	Se acceptă
Subpct. 28.1. din Anexa nr. 1 a proiectului hotărârii de Guvern modificat.

	
	74
	[bookmark: _Hlk232766991]La pct. 30 cuvintele „ar trebui refuzată” se vor substitui cu cuvintele „se refuză”.
	Se acceptă
Pct. 31. din Anexa nr. 1 a proiectului hotărârii de Guvern modificat.

	
	75
	La pct. 41 se va preciza la care agenție se face referință.
	Se acceptă
A se vedea argumentarea la obiecția cu nr. 82.

	
	76
	Cu referire la pct. 64, procedura privind căutarea automatizată în evidențele poliției urmează a fi corelată cu art. 21 din proiectul legii privind cooperarea polițienească internațională. Astfel, proiectul hotărârii nu reflectă condiția prevăzută la alin. (1), potrivit căreia căutările pot fi efectuate în legătură cu infracțiuni sancționate, conform legislației statului solicitant, cu pedeapsa închisorii mai mare de un an.
	Se acceptă
Pct. 66. din Anexa nr. 1 a proiectului hotărârii de Guvern modificat.

	
	77
	Totodată, textul „persoane urmărite, dispărute sau implicate în activități infracționale” nu corespunde categoriilor de persoane prevăzute expres la art. 21 alin. (2), respectiv persoanele reținute, bănuite, învinuite și condamnate, motiv pentru care se va revizui.
	Se acceptă
Pct. 66. din Anexa nr. 1 a proiectului hotărârii de Guvern modificat.

	
	78
	La pct. 73 se va revedea prevederea propusă, deoarece nu are caracter normativ.
	Se acceptă
Prevederile fostului pct. 73 excluse.

	
	79
	La pct. 90 cuvintele „protecția datelor” se vor substitui cu cuvintele „protecția datelor cu caracter personal”.
	Se acceptă
A se vedea argumentarea la obiecția cu nr. 40.

	
	80
	La pct. 103, cuvintele „revizuirea periodică” se va corela cu art. 48 alin. (2) din proiectul legii, care impune verificarea anuală a înregistrărilor și a activităților de prelucrare.
	Se acceptă
Pct. 104. din Anexa nr. 1 a proiectului hotărârii de Guvern modificat.

	
	81
	La pct. 107, din sintagma „legislația în vigoare”, cuvintele „în vigoare” se vor exclude, ca fiind inutile. Regula generală este că referințele la actele normative reprezintă referințe la legislația în vigoare și doar pentru excepțiile de la regulă se va specifica dacă este vorba despre legislația aplicabilă la un anumit moment (obiecție valabilă și pentru pct. 40 din anexa nr. 2).
	Se acceptă
Proiectul ajustat prin:
- modificarea pct. 108. din Anexa nr. 1 a proiectului hotărârii de Guvern;
- modificarea pct. 40. din Anexa nr. 2 a proiectului hotărârii de Guvern.

	
	82
	La pct. 109 și 110, se remarcă faptul că, stabilirea faptelor care constituie contravenții ori infracțiuni, precum și a condițiilor de angajare a răspunderii juridice, se realizează exclusiv prin lege, neputând fi instituită în mod autonom printr-un act normativ subordonat legii. Prin urmare, norma se va limita la prevederea că încălcarea dispozițiilor Regulamentului atrage răspunderea în condițiile legislației. Observația dată este valabilă și pentru pct. 41 și 42 din anexa nr. 2.
	Se acceptă
Proiectul a fost ajustat prin:
- modificarea actualului pct. 109. din Anexa nr. 1 a proiectului hotărârii de Guvern;
- excluderea pct. 109 și pct. 110. din Anexa nr. 1 a proiectului hotărârii de Guvern (care prevedeau răspunderea juridică);
- modificarea  actualului pct. 40. din Anexa nr. 2 a proiectului hotărârii de Guvern;
- excluderea pct. 41 și pct. 42. din Anexa nr. 2 a proiectului hotărârii de Guvern (care prevedeau răspunderea juridică).

	
	83
	La Regulamentul de organizare și funcționare a Punctelor Naționale de Contact în scopul schimbului de date și informații:
La pct. 8, se va examina oportunitatea substituirii cuvintelor „expert calificat” cu cuvintele „membru calificat al personalului” sau „specialist calificat”. Or, potrivit Legii nr. 68/2016 cu privire la expertiza judiciară şi statutul expertului judiciar, calitatea de expert judiciar și activitatea de expertiză judiciară au un regim juridic distinct, în timp ce verificarea manuală a concordanțelor reprezintă o operațiune tehnică de validare a datelor. Totodată, Regulamentul (UE) 2024/982 (Prüm II) utilizează noțiunea „membru calificat al personalului”, ceea ce impune delimitarea terminologică a acestei activități de atribuțiile specifice expertului judiciar (valabil și pentru pct. 45).
	Se acceptă
A se vedea argumentarea la obiecția cu nr. 18.

	
	84
	La pct. 31 cuvintele „Punctele Naționale de Contact” se vor substitui cu abrevierea PNC.
	Se acceptă
Pct. 31. din Anexa nr. 2 a proiectului hotărârii de Guvern modificat.

	
	85
	La pct. 55, atribuțiile Inspectoratului General de Carabinieri urmează a fi revizuite, întrucât extinderea schimbului de date și informații asupra depistării și investigării infracțiunilor excede atribuțiile stabilite la art. 22 din Legea nr. 219/2018 cu privire la Inspectoratul General de Carabinieri, care nu conferă acestei autorități atribuții de investigare a infracțiunilor. Totodată, soluția nu este corelată cu art. 28 alin. (1) din proiectul de lege privind cooperarea polițienească internațională, care limitează schimbul respectiv la prevenirea infracțiunilor și menținerea ordinii și securității publice în contextul evenimentelor majore cu dimensiune transfrontalieră. Prin urmare, norma se va ajusta corespunzător limitelor competențelor stabilite prin actele normative menționate.
	Se acceptă
Pct. 55. din Anexa nr. 2 a proiectului hotărârii de Guvern modificat.

	
	86
	Pct. 58 și 59 urmează a fi comasate, întrucât dublează aceeași obligație privind interoperabilitatea sistemelor IGC și utilizarea standardului UMF.
	Se acceptă
Proiectul a fost ajustat prin:
- comasarea punctelor inițiale cu nr. 58 și 59 în noul pct. 58. din Anexa nr. 2 a proiectului hotărârii de Guvern;
- excluderea Secțiunii nr. 2 din Capitolul IX care includea punctele inițiale 58 și 59 din Anexa nr. 2 a proiectului hotărârii de Guvern (cu privire la canalele de comunicare).

	
	87
	La pct. 64, accesul la datele proprietarilor de vehicule va fi condiționat de respectarea art. 15 alin. (3) din proiectul legii privind cooperarea polițienească internațională, potrivit căruia asemenea căutări sunt permise exclusiv în privința bănuiților, învinuiților, inculpaților și condamnaților.
	Se acceptă
Pct. 64. din Anexa nr. 2 a proiectului hotărârii de Guvern modificat.

	Procuratura Generală
(nr. 4-1d/26 din 10.06.2026)
	88
	Proiectul de hotărâre cu privire la instituirea și funcționarea Punctului Unic de Contact și a Punctelor Naționale de Contact în scopul schimbului de date și informații (în continuare – proiect de hotărâre) transpune parțial principalele instrumente europene în materie, inclusiv Regulamentul (UE) 2024/982 (Prüm II), Directiva (UE) 2023/977 privind schimbul de informații dintre autoritățile de aplicare a legii și Decizia 2008/615/JAI.
Subsecvent, proiectul prenotat reprezintă un pas important în armonizarea cadrului normativ național cu standardele Uniunii Europene, contribuind la eficientizarea cooperării polițienești internaționale și la consolidarea capacităților de combatere a criminalității transfrontaliere.
În speță, din perspectiva atribuțiilor constituționale ale procurorului și a exigențelor procesului penal, considerăm necesară examinarea proiectului prin prisma principiilor fundamentale care guvernează schimbul de informații între autoritățile competente, printre care principiile disponibilității informațiilor, accesului echivalent, confidențialității, proprietății asupra datelor (originator control principle), principiul fiabilității datelor.
Per ansamblu, proiectul este în mare măsură compatibil cu cele cinci principii fundamentale ale schimbului de informații din acquis-ul UE, cele mai sensibile aspecte fiind accesul echivalent și proprietatea asupra datelor, unde ar fi recomandabilă introducerea unor formulări mai explicite pentru a evita interpretări divergente în practică.
	Se acceptă
Principiile fundamentale (disponibilitatea, accesul echivalent, confidențialitatea, originator control și fiabilitatea) au fost integrate în art. 4 din proiectul de Lege privind cooperarea polițienească internațională și detaliate în proiectul hotărârii de Guvern ce vine în implementarea acestei legi.

	
	89
	Astfel, pentru asigurarea respectării depline a principiului accesului echivalent (care presupune că autoritățile altor state membre nu trebuie să fie supuse unor condiții mai restrictive decât autoritățile naționale atunci când solicită informații), este necesar ca eventualele limitări sau condiții suplimentare aplicabile autorităților străine să fie justificate exclusiv de cerințele naționale privind protecția datelor, secretul urmării penale sau securitatea națională și să nu creeze bariere disproporționate în schimbul de informații.
	Se acceptă
Cadrul normativ actual reflectă solicitarea dumneavoastră prin faptul că accesul echivalent este regula, iar orice abatere sau condiție suplimentară este limitată strict la protecția ordinii publice, securității naționale și a drepturilor fundamentale, fiind supusă unor proceduri de control și jurnalizare pentru a asigura proporționalitatea.

	
	90
	În raport cu principiul proprietății asupra datelor considerăm oportună introducerea unei prevederi exprese potrivit căreia informațiile obținute de la o autoritate străină nu pot fi retransmise unei alte autorități fără acordul prealabil al furnizorului inițial, cu excepția cazurilor expres prevăzute de lege.
	Se acceptă
Prevederea este deja inclusă în mod expres la Art. 4 alin. (1) lit. e) și Art. 46 alin. (9) din proiectul de Lege privind cooperarea polițienească internațională.
În Regulamentul PUC (Anexa nr. 1), aceasta este corelată cu motivele de refuz (subpct. 28.7), iar nerespectarea principiului atrage răspunderea conform legislației în vigoare, conform trimiterii generale din secțiunea dedicată răspunderii juridice (pct. 109 din Anexa nr. 1, precum și pct. 40 din Anexa nr. 2). Statutul de retransmitere rămâne condiționat exclusiv de acordul prealabil al furnizorului inițial.

	
	91
	Subsecvent, cu referire la principiul fiabilității datelor, considerăm necesară introducerea unei obligații explicite de notificare a tuturor destinatarilor datelor (autorități naționale beneficiare), care au utilizat date declarate ulterior inexacte sau retrase, astfel încât acestea să poată evalua impactul asupra procedurilor penale aflate în desfășurare.
	Se acceptă
Principiul fiabilității, exactității și actualizării datelor este deja consacrat la art. 4 alin. (1) lit. f) din proiectul de Lege privind cooperarea polițienească internațională, care impune informarea fără întârziere a destinatarului în cazul rectificării sau ștergerii datelor.
Totodată, pct. 97 din Anexa nr. 1 la PHG stabilește obligația PUC de a notifica imediat autoritatea destinatară despre inexactitatea datelor, acesta fiind modificat în baza obiecției date.

	Serviciul Tehnologia Informației și Securitatea Cibernetică
(nr. 1.4/1079/26 din 10.06.2026)
	92
	1. Cu referire la proiectul de hotărâre.
Punctul 1 sintagma „sau, după caz, pentru asigurarea conectivității tehnice securizate necesare schimbului de date” se va exclude. Totodată se va exclude și subpct. 1.6 întrucât STISC nu are calitatea de Punct Național de Contact pe domeniu de competență pentru furnizarea datelor de referință sau a informațiilor necesare schimbului de date.
Rolul STISC privind asigurarea conectivității tehnice securizate la rețeaua TESTA este reglementat prin Hotărârea Guvernului nr. 65/2026 cu privire la conectarea Republicii Moldova la rețeaua TESTA, prin care STISC este desemnat în calitate de punct de conectare la domeniul local la rețeaua de comunicații securizată a Uniunii Europene TESTA.
Totodată se constată că deși proiectul pare să atribuie calitatea de PNC tehnic pentru STISC, în anexele la proiect această noțiune este utilizată și cu referire la entități desemnate ca PNC pe domenii de competență.
De exemplu în anexa nr. 1 la pct. 44–45 se utilizează noțiunile „Punct Național de Contact tehnic” și „PNC-urile tehnice” (plural) inclusiv cu referire la STI și CTC-EJ iar la pct. 51 se face trimitere la „PNC-urile tehnice responsabile” fără a specifica cine sunt acestea. Totodată la pct. 48 din aceeași anexă STI al MAI este indicat în calitate de „PNC de domeniu” deși proiectul îi atribuie responsabilități tehnice privind EPRIS - inclusiv la Anexa nr. 2 pct. 49 și pct. 52.
Această reglementare neuniformă poate genera neclarități privind delimitarea rolului STISC ca punct de conectare la domeniul local la TESTA față de rolul PNC-urilor desemnate pe domenii de date și față de atribuțiile tehnice ale altor entități implicate.
	Se acceptă
Proiect ajustat, prin:
- modificarea pct. 1. din partea dispozitivă a proiectului hotărârii de Guvern;
- excluderea subpct. 1.6. din partea dispozitivă a proiectului hotărârii de Guvern;
- modificarea pct. 45., pct. 46. și pct. 52. din Anexa nr. 1 a proiectului hotărârii de Guvern.

	
	93
	Cu referire la regulamentul de organizare și funcționare a Punctului Unic de Contact în scopul schimbului de date și informații (anexa nr. 1).
La punctul 5:
- subpct. 5.2 după cuvintele „incidente cibernetice” se va completa cu textul „responsabil de protejarea infrastructurilor tehnologiei informației și comunicațiilor”, în vederea precizării rolului CERT-UE în raport cu infrastructurile informatice ale instituțiilor, organelor și agențiilor Uniunii Europene.
Cuvântul „autoritate” se va substitui cu cuvântul „echipă” având în vedere că CERT-UE nu are personalitate juridică proprie ci reprezintă un serviciu interinstituțional de securitate cibernetică al Uniunii Europene, aflat administrativ în cadrul Direcției Generale Servicii Digitale a Comisiei Europene (Directorate-General for Digital Services – DG DIGIT).
	Se acceptă
Subpct. 5.2. din Anexa nr. 1 a proiectului hotărârii de Guvern modificat.

	
	94
	La punctul 5:
- subpct. 5.8 se va revizui noțiunea „incident semnificativ de securitate cibernetică” întrucât nu rezultă cu claritate dacă definiția propusă vizează „incidentul de securitate” prevăzut la art. 54 alin. (1) din Regulamentul (UE) 2024/982 sau o noțiune specifică Legii nr. 48/2023 privind securitatea cibernetică.
Clarificarea este necesară deoarece Regulamentul (UE) 2024/982 utilizează noțiunea de „incident de securitate” în raport cu securitatea Router-ului și a EPRIS, inclusiv pentru evenimente care au sau pot avea impact asupra securității acestora. În schimb, Legea nr. 48/2023 utilizează terminologia specifică securității cibernetice, inclusiv noțiunile de „incident cibernetic”, „incident cibernetic evitat la limită” și „amenințare cibernetică”, fiecare având un conținut juridic separat.
Prin urmare, noțiunea urmează a fi clarificată și corelată cu actul normativ avut în vedere, pentru a evita suprapunerea între „incidentul de securitate” în sensul Regulamentului (UE) 2024/982 și noțiunile reglementate de Legea nr. 48/2023.
	Se acceptă
Subpct. 5.8. din Anexa nr. 1 a proiectului hotărârii de Guvern modificat.

	
	95
	La punctul 5:
- subpct. 5.14  și în tot cuprinsul proiectului se va reanaliza utilizarea noțiunii „S-TESTA” și uniformizarea terminologiei prin utilizarea noțiunii „TESTA”. Potrivit definiției publicate la nivelul Uniunii Europene, TESTA (Trans-European Services for Telematics between Administrations) reprezintă infrastructura paneuropeană securizată, cu disponibilitate ridicată, destinată schimbului de informații sensibile între autoritățile publice, care necesită niveluri garantate de servicii privind rețeaua, performanța și/sau securitatea. În acest context precum și având în vedere că Hotărârea Guvernului nr. 65/2026 utilizează noțiunea „TESTA”, folosirea în prezentul proiect a noțiunii „S-TESTA” poate crea neclarități privind infrastructura vizată.
	Se acceptă
Întregul text al proiectul hotărârii de Guvern adaptat.

	
	96
	Pct. 14 se va reformula din perspectiva modului de organizare și funcționare al PUC fără indicarea expresă a STISC întrucât secțiunea respectivă reglementează activitatea PUC, nu atribuțiile STISC privind conectivitatea tehnică la rețeaua TESTA.
[bookmark: _Hlk232775761]În acest sens, se propune următoarea redacție: „14. PUC utilizează conectivitatea tehnică securizată necesară schimbului de date și informații cu infrastructurile externe, asigurată potrivit  Hotărârii Guvernului nr. 65/2026 cu privire la conectarea Republicii Moldova la rețeaua TESTA și cadrului normativ aplicabil.”.
	Se acceptă
Pct. 15. din Anexa nr. 1 a proiectului hotărârii de Guvern modificat.

	
	97
	Pct. 35 se va exclude sintagma „de către PNC tehnic (STISC)” din ultima propoziție întrucât în contextul descris atribuirea către STISC a responsabilităților menționate nu este corelată cu rolul stabilit prin Hotărârea Guvernului nr. 65/2026, care vizează punctul de conectare la domeniul local la TESTA și asigurarea conectivității tehnice securizate.
	Se acceptă
Pct. 36. din Anexa nr. 1 a proiectului hotărârii de Guvern modificat.

	
	98
	La pct. 44 sintagma „administrate tehnic de către Punctul Național de Contact tehnic” urmează a fi revizuită întrucât nu rezultă cu claritate care este autoritatea/instituția publică vizată.
	Se acceptă
Pct. 45. din Anexa nr. 1 a proiectului hotărârii de Guvern modificat în baza obiecției cu nr. 92.

	
	99
	La pct. 45 ultima propoziție: „Configurarea, mentenanța și securitatea cibernetică a componentelor tehnice ale Router-ului nu cad în sarcina PUC, fiind asigurate de PNC-urile tehnice (STISC, STI, CTC-EJ) conform atribuțiilor din Anexa nr. 2.” se va exclude întrucât prima propoziție a punctului stabilește deja suficient că competența PUC se limitează exclusiv la utilizarea operativă a Router-ului. Menținerea ultimei propoziții poate crea neclarități privind statutul și atribuțiile „PNC-urilor tehnice” mai ales în condițiile în care proiectul utilizează neuniform această noțiune.
Totodată, în cazul abrevierii „CTC-EJ”, se recomandă indicarea denumirii complete la prima utilizare, urmată de abrevierea corespunzătoare. De asemenea, abrevierea urmează a fi utilizată uniform în tot cuprinsul proiectului, fie în forma „CTC-EJ”, fie în forma „CTCEJ”, după opțiunea autorului.
	Se acceptă
Pct. 46. din Anexa nr. 1 a proiectului hotărârii de Guvern modificat în baza obiecției cu nr. 92.

	
	100
	Cu referire la proiectul regulamentului de organizare și funcționare a Punctelor Naționale de Contact în scopul schimbului de date și informații (anexa nr. 2).
La pct. 2 după cuvântul „autoritățile” se va completa cu cuvintele „/instituțiile publice” având în vedere că unele entități desemnate în calitate de PNC au statut de instituții publice.
	Se acceptă
Pct. 2. din Anexa nr. 2 a proiectului hotărârii de Guvern modificat.

	
	101
	[bookmark: _Hlk232776743]La pct. 4 formularea introductivă „În sensul prezentului Regulament, se desemnează următoarele autorități în calitate de PNC” se va substitui cu formularea „În sensul prezentului Regulament, sunt PNC următoarele autorități/instituții publice competente”, întrucât desemnarea PNC-urilor este prevăzută în proiectul hotărârii Guvernului, iar anexa nr. 2 urmează să reglementeze modul de organizare și exercitare a atribuțiilor acestora.
	Se acceptă
Pct. 4. din Anexa nr. 2 a proiectului hotărârii de Guvern modificat.

	
	102
	La pct. 4, subpct. 4.6 se va exclude întrucât rolul STISC urmează a fi reglementat separat de atribuțiile PNC-urilor desemnate pe domenii de competență, prin raportare la Hotărârea Guvernului nr. 65/2026.
În acest sens, se propune includerea unei norme separate după pct. 4, cu renumerotarea corespunzătoare a punctelor subsecvente, în următoarea redacție:
„5. Serviciul Tehnologia Informației și Securitate Cibernetică (în continuare – STISC) exercită potrivit Hotărârii Guvernului nr. 65/2026 cu privire la conectarea Republicii Moldova la rețeaua TESTA, rolul de punct de conectare la domeniul local (Local Domain Connection Point) la rețeaua de comunicații securizată a Uniunii Europene TESTA (Trans-European Services for Telematics between Administrations).”.
	Se acceptă
Proiect ajustat, prin:
- excluderea subpct. 4.6. din Anexa nr. 2 a proiectului hotărârii de Guvern (unde STISC a fost desemnat ca punct tehnic de contact);
- modificarea pct. 80 din Anexa nr. 2 a proiectului hotărârii de Guvern.

	
	103
	La pct. 5 sintagma „infrastructura națională de comunicații securizate administrată de către Punctul Național de Contact tehnic (STISC)” se va substitui cu sintagma „infrastructura de comunicații securizată utilizată pentru schimbul de date și informații” întrucât formularea actuală nu este corelată cu terminologia utilizată în Hotărârea Guvernului nr. 65/2026. Potrivit acesteia, STISC  este desemnat în calitate de punct de conectare la domeniul local la rețeaua TESTA iar conectarea entităților din Republica Moldova la rețeaua TESTA se realizează conform regulamentului aprobat de STISC.
	Se acceptă
Pct. 5. din Anexa nr. 2 a proiectului hotărârii de Guvern modificat, a se vedea argumentarea la obiecția cu 7.

	
	104
	Pct. 11 subpct. 11.4 textul se va ajusta conform obiecției formulate la pct. 5 subpct. 5.14 din anexa nr. 1.
	Se acceptă
Întregul text al proiectul hotărârii de Guvern adaptat.

	
	105
	La Capitolul XII:
- Secțiunea 1 se va revizui denumirea secțiunii și se va comasa pct. 78 și 79 într-un singur punct întrucât formulările actuale utilizează noțiunea de „PNC tehnic” și atribuie STISC responsabilități formulate prea larg, inclusiv cu referire la administrarea infrastructurii S-TESTA, funcționarea Router-ului UE, a sistemului EPRIS, a sistemului EUCARIS și a interfețelor de acces la Sistemul de Informații Schengen.
Or, potrivit Hotărârii Guvernului nr. 65/2026, rolul STISC vizează punctul de conectare la domeniul local la rețeaua TESTA și măsurile de securitate cibernetică aplicabile entităților conectate la acesta, fără a rezulta că STISC administrează sau asigură funcționarea sistemelor/infrastructurilor utilizate pentru schimbul automatizat de date.
Totodată, prevederile proiectului atribuie anumite responsabilități tehnice altor autorități. Astfel, STI al MAI are competențe tehnice în raport cu EPRIS iar pentru Sistemul de Informații Schengen sunt prevăzute atribuții ale ASP privind interfața tehnică și fluxul de date aferent anumitor categorii de alerte. Totodată, ASP are responsabilități legate de conexiunea tehnică a registrelor proprii cu sistemul EUCARIS pentru gestionarea datelor referitoare la mijloacele de transport.
Prin urmare, Secțiunea 1 va fi expusă în următoarea redacție:
„Secțiunea 1
Atribuțiile specifice în calitate de punct de conectare la domeniul local la rețeaua TESTA
78. STISC exercită potrivit Hotărârii Guvernului nr. 65/2026 cu privire la conectarea Republicii Moldova la rețeaua TESTA rolul de punct de conectare la domeniul local la rețeaua de comunicații securizată a Uniunii Europene TESTA.”.
	Se acceptă
- modificarea pct. 80. din Anexa nr. 2 a proiectului hotărârii de Guvern;
- excluderea pct. 79. din Anexa nr. 2 a proiectului hotărârii de Guvern (unde au fost enumerate funcțiile principale ale STISC).

	- Secțiunea a 3-a se vor exclude punctele 82 și 84 întrucât acestea vizează aspecte de organizare internă a STISC precum și obligații de raportare tehnică periodică față de PUC care nu rezultă cu claritate din obiectul de reglementare al prezentului proiect, din rolul STISC stabilit prin Hotărârea Guvernului nr. 65/2026 și nici din Regulamentul (UE) 2024/982.
	Se acceptă
Secțiunea a 3-a din Capitolul XII din Anexa nr. 2 a proiectului hotărârii de Guvern a fost exclusă.

	Serviciul de Informații și Securitate
(nr. IE/6002 din 12.06.2026)
	107
	Considerăm oportună completarea pct. 1 din proiectul Hotărârii, prin includerea Procuraturii Generale în calitate de Punct Național de Contact. Astfel, subliniem faptul că, necesitatea acestei completări derivă din atribuțiile constituționale și legale ale Procuraturii privind conducerea și exercitarea urmăririi penale, cooperarea juridică internațională în materie penală și coordonarea activităților de investigare a infracțiunilor grave, inclusiv a infracțiunilor de terorism și a infracțiunilor conexe acestora.
Respectiv, consemnăm că, implicarea Procuraturii Generale în calitate de  Punct Național de Contact va contribui la asigurarea legalității schimbului de informații aferente cauzelor penale și va evita riscul transmiterii unor informații procesul-penale prin intermediul unor autorități care nu dețin competențe procesuale corespunzătoare.
	Nu se acceptă
Propunerea este respinsă deoarece Procuratura Generală nu administrează baze de date de referință, necesare schimbului automatizat de date și informații și nu deține infrastructura tehnică ori conectivitatea la rețeaua securizată TESTA (administrată de STISC) pentru a asigura interfața tehnică cerută unui PNC. Atribuțiile procesuale ale PG sunt deja garantate prin procedurile de autorizare judiciară și supraveghere a legalității prevăzute în Regulamentul PUC și în Legea privind cooperarea polițienească internațională.

	Consecvent, în contextul expus supra, propunem completarea proiectului cu prevederi potrivit cărora schimbul de informații și date aferente cauzelor penale, în care obiectul investigației îl constituie infracțiunile de terorism sau infracțiunile conexe terorismului, să fie realizat prin intermediul Procuraturii Generale.
Prin urmare, completarea propusă este necesară pentru o delimitare clară dintre activitățile de prevenire și identificare timpurie a riscurilor teroriste și activitățile procesual-penale desfășurate în cadrul urmăririi penale, precum și pentru asigurarea respectării normelor Codului de procedură penală, referitoare la gestionarea și transmiterea informațiilor aferente cauzelor penale.
	Se acceptă
Proiectul reglementează mecanismele de cooperare polițienească internațională și de schimb de date și informații între autoritățile competente, fără a aduce atingere competențelor procesual-penale ale organelor de urmărire penală și ale procurorului, exercitate în condițiile Codului de procedură penală. Totodată, atribuțiile Procuraturii Generale în cadrul procesului penal, inclusiv cele privind autorizarea, conducerea și controlul urmăririi penale, sunt garantate de legislația procesual-penală și de proiectul de Lege privind cooperarea polițienească internațională.
În acest context, desemnarea Procuraturii Generale drept canal distinct pentru schimbul internațional de date și informații aferente cauzelor penale nu este necesară și nu corespunde arhitecturii instituționale a mecanismului PUC/PNC instituit prin proiect.

	De asemenea, considerăm necesară completarea pct. 1.5 din proiectul Hotărârii și a normelor operaționale aferente (pct. 4.5 din Anexa nr. 2) cu precizarea expresă a faptului că, Serviciul de Informații și Securitate furnizează informațiile necesare prevenirii infracțiunilor teroriste în condițiile, limitele și conform procedurilor prevăzute de legislația națională.
Prin urmare, datele și informațiile relevante obținute anterior pornirii urmării penale sau în cadrul activităților de identificare, documentare și investigare a faptelor susceptibile de a constitui infracțiuni de terorism urmează a fi furnizate de către Serviciu, cu respectarea regimului juridic aplicabil informațiilor operative, informațiilor atribuite la secret de stat și/sau surselor specifice de informații.
	Se acceptă
Proiect ajustat, prin:
- modificarea subpct. 1.5. din clauza de adoptare a PHG;
- modificarea subpct. 4.5. din Anexa nr. 2 a proiectului hotărârii de Guvern.

	În Anexa nr. 1 (pct. 10.10, pct. 34 și pct. 35), precum și în Anexa nr. 2 (Cap. IX, pct. 72-77), propunem revizuirea regimului de accesibilitate a informațiilor gestionate de Serviciul de Informații și Securitate, prin încadrarea acestora în categoria informațiilor indirect accesibile (conform pct. 5.11 din Anexa nr.1). În acest sens, furnizarea informațiilor respective urmează să se realizeze exclusiv în baza solicitărilor individuale adresate Serviciului, cu evaluarea prealabilă a legalității și oportunității divulgării acestora, fără instituirea unui acces direct și permanent la sistemele informaționale administrate/operate de către Serviciu.
În aceeași ordine de idei, considerăm absolut indispensabilă revizuirea prevederilor menționate, în vederea excluderii oricăror interpretări/neclarități care reglementează permiterea accesului direct la bazele de date și/sau la sistemele informaționale ale Serviciului, prin stabilirea expresă a faptului că accesul la informațiile gestionate de Serviciul de Informații și Securitate se realizează exclusiv prin mecanismul solicitare-răspuns, fără posibilitatea interconectării directe a bazelor de date operaționale ale Serviciului sau acordarea accesului tehnic direct la sistemele informaționale administrate de acesta.
	Se acceptă
Proiect ajustat, prin:
- modificarea subpct. 1.5. din clauza de adoptare a PHG;
- modificarea subpct. 5.11. din Anexa nr. 1 a proiectului hotărârii de Guvern;
- modificarea subpct. 4.5. din Anexa nr. 2 a proiectului hotărârii de Guvern;
- includerea noului pct. 74. în Anexa nr. 2 a proiectului hotărârii de Guvern.

	Suplimentar, se propune completarea proiectului cu norme/garanții suplimentare privind protecția informațiilor secretizate, prin instituirea principiului potrivit cărora schimbul de date și informații nu poate aduce atingere regimului juridic aplicabil informațiilor atribuite la secretul de stat.
De asemenea, considerăm oportună reglementarea expresă a dreptului autorității furnizoare de a refuza transmiterea informațiilor sau de a limita volum acestora în situațiile în care transmiterea acestora poate compromite activități operative în curs, surse de informații, metode și mijloace specifice de activitate sau pot aduce atingere intereselor de securitate națională a Republicii Moldova.
	Se acceptă
Garanțiile solicitate sunt acoperite de textul actual al  proiectului hotărârii de Guvern prin prevederile subpct. 7.5., subpct. 21.1. și subpct. 28.3. din Anexa nr. 1, precum și pct. 79 din Anexa nr. 2 a proiectului hotărârii de Guvern.

	Cancelaria de Stat
(mențiune pe e-Legiferare)
	112
	Direcția managementul funcției publice a examinat proiectul Hotărârii de Guvern cu privire la instituirea și funcționarea Punctului Unic de Contact și a Punctelor Naționale de Contact în scopul schimbului schimbului de date și informații, și în limita competențelor funcționale recomandă înlocuirea termenului de subdiviziune structurală în termenul subdiviziune internă, la pct.47, pct.70, precum și pe parcursul textului proiectului, în conformitate cu Normele privind instituirea subdiviziunilor interne ale autorității publice din Anexa nr.12 a H.G. nr.201/2009.
	Se acceptă
Proiectul a fost ajustat prin:
- modificarea pct. 46. și pct. 71. din Anexa nr. 2 a proiectului hotărârii de Guvern.

	Ministerul Dezvoltării Economice și Digitalizării
(nr. 03-1964 din 10.06.2026)
	113
	Lipsa obiecțiilor și propunerilor.
	S-a luat act

	PROCEDURA DE NOTIFICARE/EXPERTIZARE

	Centrul Național Anticorupție
(nr. 06/2/12587 din 14.07.2026
Raport de expertiză nr. EHG26/11685 din 14.07.2026)

	Pct.1, anexa nr.2 potrivit proiectului hotărârii de Guvern
Obiecții:
Analiza normelor citate relevă că, deși prevederile propuse transpun Directiva (UE) 2023/977 privind schimbul de informații dintre autoritățile de aplicare a legii ale statelor membre, nu sunt reglementate mecanismele prin care Centrul Național Anticorupție va participa efectiv la schimbul de informații.
Desemnarea exclusivă a Centrului tehnico-criminalistic și expertize judiciare al Inspectoratului General al Poliției, Serviciului Tehnologii Informaționale, Inspectoratului General de Carabinieri, Agenție i Servicii
Publice și Serviciului de Informații și Securitate ca Puncte Naționale de Contact (PNC), cu omiterea Centrului Național Anticorupție (CNA), concentrează nejustificat gestionarea fluxurilor de date operative internaționale la nivelului Inspectoratului General al Poliției (IGP), prin Punctul Unic de Contact (PUC). O asemenea abordare elimină independența funcțională a CNA, instituind un mecanism indirect de filtrare a datelor și o dependență instituțională contrară specificului activității de combatere a corupției. Obligarea CNA de a solicita informații operative (inclusiv prin SIENA) exclusiv prin intermediul PUC gestionat de IGP anulează confidențialitatea investigațiilor.
Mai mult, privarea CNA de statutul de PNC operațional, deși instituția utilizează deja în mod direct două canale securizate SIENA, constituie o restricționare nejustificată a capacităților tehnice și operaționale existente.
În același context, punctul 36 din anexa nr. 1 din proiect stabilește cerințele operaționale privind conectarea PNC-urilor la aplicația securizată SIENA - „PUC, precum și toate PNC-urile care ar putea fi implicate în schimbul de informații, sunt conectate direct la aplicația securizată SIENA, inclusiv, după caz, prin dispozitive mobile securizate [...]” ori în situația dacă CNA nu va fi înregistrat drept PNC există riscul de a nu avea accesul necesar pentru schimbul de date prin această platformă.
Prin urmare, se consideră necesară completarea listei autorităților în calitate de Puncte Naționale de Contact cu CNA, completare care va transforma CNA într-un Punct Național de Contact și îi va conferi un statut expres de autoritate responsabilă de schimbul de date pe domeniul de competență.
Recomandări:
În vederea asigurări unei reglementări clare și aplicabile în practică, care să garanteze implicarea efectivă a Centrului Național Anticorupție în mecanismul de cooperare și schimb de informații cu autoritățile de aplicare a legii din statele Uniunii Europene, cu respectarea competențelor conferite de legislația națională, recomandăm următoarele modificări:
1. La punctul 1 din proiectul hotărârii de Guvern, acesta se propune de completat cu subpunctul 1.6. care va avea următorul cuprins:
„1.6. Centrul Național Anticorupție – pentru domeniul prevenirii, depistării, investigării și urmăririi infracțiunilor de corupție, a actelor conexe corupției, a celor cu caracter financiar și a altor infracțiuni atribuite în competența sa, precum și în domeniul recuperării bunurilor infracționale, prin furnizarea și primirea informațiilor necesare în regim direct și indirect, în limitele și conform procedurilor prevăzute de legislația națională.”
2. La punctul 4 din anexa nr.2 potrivit proiectului, acesta se propune de completat cu subpunctul 4.6. care va avea următorul cuprins:
„4.6. Centrul Național Anticorupție – pentru domeniul prevenirii, depistării, investigării și urmăririi infracțiunilor de corupție, a actelor conexe corupției, a celor cu caracter financiar și a altor infracțiuni atribuite în competența sa, precum și în domeniul recuperării bunurilor infracționale, prin furnizarea și primirea informațiilor necesare în regim direct și indirect, în limitele și conform procedurilor prevăzute de legislația națională.”
3. În același context, se propune completarea Regulamentului de organizare și funcționare a Punctelor Naționale de Contact în scopul schimbului de date și informații (anexa nr.2 potrivit proiectului) cu un capitol care va prevedea competențele legale ale Centrul Național Anticorupție și rolului acestuia în schimbul de informații cu autoritățile de aplicare a legii din Uniunea Europeană, după cum urmează:
„XII. Centrul Național Anticorupție
Secțiunea 1 Atribuțiile specifice în domeniul prevenirii și investigării infracțiunilor atribuite în competența CNA și în scopul recuperării bunurilor infracționale
80. Centrul Național Anticorupție este desemnat în calitate de PNC responsabil pentru domeniul prevenirii, depistării și investigării infracțiunilor de corupție și a altor infracțiuni aflate în competența sa, precum și în scopul recuperării bunurilor infracționale, în cadrul mecanismului de schimb de informații (furnizare/solicitare) aferente acestui domeniu. În exercitarea acestor atribuții, Centrul Național Anticorupție furnizează direct sau indirect prin PUC datele și informațiile necesare schimbului internațional de informații, exclusiv în baza mecanismului solicitare-răspuns, fără acordarea unui acces tehnic direct sau permanent la sistemele informaționale proprii.
81. Activitatea PNC din cadrul Centrului Național Anticorupție se desfășoară cu respectarea independenței operaționale, fără a aduce atingere competențelor sale prevăzute de legislația specială, cu respectarea principiilor legalității, necesității, proporționalității și confidențialității.
Secțiunea a 2-a Standarde tehnice și canale de comunicare
82. Centrul Național Anticorupție în calitate de PNC va utiliza pentru schimbul de informații (furnizare/solicitare) canalul securizat SIENA, în condițiile legislației naționale și ale standardelor Uniunii Europene. Rolul PUC în acest proces este limitat la asigurarea schimbului operativ de informații și a interfeței tehnice de comunicație, fără a deține competențe de coordonare, analiză sau intervenție în domeniile aflate în competența Centrului Național Anticorupție, care rămân în responsabilitatea exclusivă a acestuia.
83. Pentru transmiterea solicitărilor de informații, a răspunsurilor și a informațiilor furnizate din proprie inițiativă, precum și pentru acțiunile ulterioare confirmării unei concordanțe (hit), Centrul Național Anticorupție utilizează ca interfață principală de comunicare canalul SIENA sau alte canale securizate de cooperare internațională, în condițiile prevăzute de legislația națională și de acordurile bilaterale aplicabile. În cazuri urgente, care impun prevenirea unui risc iminent pentru desfășurarea unei investigații sau pentru recuperarea bunurilor provenite din infracțiuni, Centrul Național Anticorupție colaborează cu PUC pentru urgentarea schimbului de informații.
Secțiunea a 3-a Securitatea informațiilor, jurnalizarea și raportarea
84. Centrul Național Anticorupție desemnează nominal, prin act administrativ, persoanele responsabile de executarea atribuțiilor în cadrul PNC, autorizate să efectueze interogările și să gestioneze fluxul de date.
85. Centrul Național Anticorupție este responsabil de securitatea fizică și informațională a bazelor de date și a sistemelor informaționale proprii, asigurând autentificarea utilizatorilor autorizați, controlul accesului, jurnalizarea operațiunilor și implementarea măsurilor tehnice și organizatorice necesare pentru protecția informațiilor și a datelor cu caracter personal, în conformitate cu legislația națională.
86. Schimbul de date și informații efectuat de Centrul Național se realizează cu respectarea regimului juridic aplicabil informațiilor operative, informațiilor atribuite la secret de stat, datelor cu caracter personal și altor informații cu accesibilitate limitată, în condițiile și limitele prevăzute de legislația națională. Mecanismul de schimb de date și informați i instituit conform prezentului act normativ, nu obligă Centrul Național Anticorupție să divulge informații a căror comunicare este interzisă sau restricționată prin lege ori care ar putea prejudicia desfășurarea activităților speciale de investigații, a urmăririi penale, a procesului de identificare, indisponibilizare și recuperare a bunurilor infracționale sau îndeplinirea altor atribuții prevăzute de lege.”

Pe cale de consecință, Capitolul XII din proiect devine Capitolul XIII, cu renumerotarea corespunzătoare a punctelor următoare.
	Se acceptă parțial
Proiectul de Lege privind cooperarea polițienească internațională, în calitatea sa de act primar, stabilește la art. 6 alin. (2) o listă limitativă de domenii (ADN, dactiloscopie, vehicule, imagini faciale, evidențe polițienești, terorism) pentru care Guvernul poate desemna Puncte Naționale de Contact.  Este imperativ de menționat că aceste domenii survin strict din transpunerea actelor Uniunii Europene enumerate în preambulul proiectului Hotărârii de Guvern — în special Regulamentul (UE) 2024/982 (Prüm II), Deciziile 2008/615/JAI și 2008/616/JAI, precum și Directiva (UE) 2023/977 — care definesc cadrul tehnic și categoriile de date supuse schimbului automatizat la nivel european. Mandatul specializat al CNA (corupția) nu este prevăzut ca un domeniu distinct de sine stătător pentru un PNC în arhitectura legii, iar  proiectul Hotărârii de Guvern , fiind un act subordonat, nu poate adăuga domenii noi de competență care nu se regăsesc în textul  actului normativ de rang superior.

Categoriile de date gestionate de CNA (informații financiare, economice) sunt deja incluse în obiectul schimbului de informații conform art. 2 alin. (4) lit. f) din  proiectul de Lege privind cooperarea polițienească internațională. Desemnarea CNA ca PNC ar crea o fragmentare excesivă a infrastructurii tehnice naționale. Rolul de „Punct Național de Contact” implică administrarea tehnică a nodurilor de interconectare cu UE (Router, EPRIS), în timp ce participarea CNA la schimbul de date este pe deplin garantată prin calitatea sa de „autoritate competentă de aplicare a legii”, care poate utiliza canalul SIENA și interfața PUC/SPOC fără a fi necesar statutul de administrator tehnic de domeniu.
Faptul că Centrul Național Anticorupție a obținut deja de la Europol un „full private account” pe canalul securizat SIENA, reprezintă un aspect de ordin tehnic și operațional care nu va fi afectat de aprobarea prezentului proiect. Utilizarea acestuia rămâne o prioritate implicită pentru schimburile cu partenerii UE și Europol. În calitate de „autoritate de aplicare a legii desemnată”, CNA își păstrează dreptul de a utiliza direct canalele securizate conform competențelor sale.
Statutul de PNC vizat de proiect se referă strict la administrarea tehnică a nodurilor naționale de date (Router UE, EPRIS), sarcini distincte de operarea curentă a mesageriei SIENA. Integrarea CNA în noul mecanism presupune doar obligația transmiterii unei copii a cererilor către PUC pentru triaj și prevenirea suprapunerii investigațiilor. Astfel, proiectul nu restrânge accesul tehnic existent, ci doar asigură trasabilitatea națională a fluxurilor de date fără a aduce atingere independenței operaționale a instituției.

Dat fiind faptul că proiectul de Lege (deja transmis spre coordonare externă în adresa Comisiei Europene) nu a prevăzut CNA printre autoritățile de bază pentru pilonii tehnici Prüm II, includerea acestuia în proiectul hotărârii de Guvern cu statut de PNC ar reprezenta o excedare a normei de împuternicire. Aceasta ar vulnerabiliza actul sub aspectul legalității, încălcând principiul conform căruia actul secundar nu poate modifica sau extinde sfera de aplicare a actului primar. De asemenea se atrage atenția la faptul că proiectul hotărârii de Guvern este un act normativ de executare a legii.

Având în vedere că proiectul de lege, transmis deja Comisiei Europene spre coordonare externă, nu desemnează Centrul Național Anticorupție printre autoritățile competente pentru pilonii tehnici Prüm II, includerea acestuia în proiectul hotărârii Guvernului în calitate de Punct Național de Contact nu poate fi susținută.
Proiectul hotărârii Guvernului are caracter subsecvent și urmărește asigurarea implementării prevederilor proiectului de lege, inclusiv a cadrului instituțional și a mecanismelor de cooperare stabilite de acesta, fără a putea completa sau extinde categoria autorităților desemnate prin actul normativ primar.

În vederea cooperării la nivel național pentru asigurarea, a fost inclus un nou punct în preambulul proiectului hotărârii de Guvern, cu următorul cuprins: 
„ 3. Autoritățile competente de aplicare a legii care exercită atribuții în domeniul activității speciale de investigații, organele de urmărire penală, precum și alte autorități naționale relevante care dețin informații relevante pentru prevenirea, depistarea sau investigarea infracțiunilor, inclusiv informații indirect accesibile, au obligația de a coopera activ cu Punctul Unic de Contact, de a acorda suportul necesar și de a furniza, fără întârzieri nejustificate, datele și informațiile solicitate în vederea asigurării îndeplinirii sarcinilor Punctului Unic de Contact prevăzute de prezenta hotărâre.”.

	Pct.11 subpct.11.10. din anexa nr.1 potrivit proiectului hotărârii de Guvern
Obiecții:
În formula propusă de autor, utilizarea în textul normei citate a termenului „personal desemnat”, fără indicarea clară a apartenenței instituționale a acestuia, oferă conducătorilor autorităților publice o putere discreționară nejustificată. În lipsa unei precizări exprese, textul este lipsit de claritate, nefiind previzibil dacă prevederea se referă exclusiv la personalul Punctelor Naționale de Contact (PNC) sau dacă include și personalul altor autorități de aplicare a legii care, potrivit competențelor legale, cooperează cu Europol și participă la schimbul internațional de informații. O asemenea formulare defectuoasă generează interpretări neuniforme și dificultăți în aplicarea practică a normei.
O normă neclară poate fi utilizată în mod abuziv pentru a restricționa artificial accesul ofițerilor de investigații din cadrul altor autorități de aplicare a legii la bazele de date. Această barieră instituțională poate admite protejarea unor grupuri sau rețele infracționale, prin limitarea capacității de monitorizare și prin controlul selectiv ori blocarea informațiilor transmise către Europol.
Prin urmare, având în vedere că schimbul de informații cu Europol nu se realizează exclusiv prin intermediul personalului PNC, ci implică în mod direct persoane desemnate din cadrul altor autorități de aplicare a legii, se impune individualizarea expresă a beneficiarilor acestui drept de acces.
Luând în considerare că normele care reglementează accesul la date cu caracter personal, secret de stat sau informații operative trebuie să fie precise, previzibile și limitative, neindividualizarea subiecților autorizați creează un vid normativ care riscă să favorizeze interpretările neuniforme și diminuarea responsabilității în cazul utilizării abuzive sau frauduloase a datelor.
Astfel, specificarea clară a categoriilor de personal instituie un mecanism transparent de control a accesărilor. În caz contrar, incertitudinea cu privire la subiecții autorizați limitează capacitatea de identificare a eventualelor scurgeri de informații sau accesări neautorizate, generând impunitatea în fața unor potențiale acte de corupție.
Recomandări:
[bookmark: _Hlk235104582]Recomandăm completarea cuvintelor „personalului desemnat” cu textul „din cadrul PNC sau alte autorități de aplicare a legii,”.
	Se acceptă
Proiectul a fost ajustat prin:
- modificarea subpct. 11.10. al pct. 11. din Anexa nr. 1 a proiectului hotărârii de Guvern.

	
	116
	Pct.20 din anexa nr.1 potrivit proiectului hotărârii de Guvern
Obiecții:
Mecanismul propus prin expresia „transmite o cerere [...] direct unei autorități competente dintr-un alt stat” nu este corelat cu celelalte instrumente și proceduri reglementate în textul proiectului. Noțiunea de „cereri directe” nu beneficiază de o definiție sau de o delimitare conceptuală clară în textul proiectului. În lipsa unor precizări exprese, norma va genera interpretări abuzive și aplicări neuniforme în practică. Nu este clar dacă această procedură vizează schimbul de informații realizat în baza acordurilor bilaterale, cooperarea prin canale oficiale consacrate (Interpol, Europol, SELEC etc.) sau alte forme de cooperare instituțională existente.
Un alt aspect, obligația corelativă de a transmite simultan copii ale cererilor și informațiilor atât către PUC național, cât și către punctul unic de contact al statului partener, excedează bunele practici și mecanismele de cooperare internațională. Cooperarea internațională dintre autoritățile competente se desfășoară prin canale oficiale consacrate de tratatele internaționale, acordurile bilaterale și legislația națională, iar fiecare autoritate poartă răspundere pentru corespondența pe care o inițiază în limitele competențelor sale.
Transmiterea automată a tuturor copiilor schimburilor de informații operative către PUC poate conduce la o multiplicare nejustificată a fluxurilor de date, implicit a celor cu caracter personal și a datelor de investigație. Acest fapt sporește riscul de scurgere a informațiilor sensibile și de încălcare a regimului secretului de stat. Totodată, nu este justificată necesitatea colectării și stocării acestor copii, în condițiile în care punctul 38.4 din proiect prevede că datele sunt supuse reexaminării periodice și ștergerii după cel mult 6 luni de la încheierea schimbului de informații.
În aceste condiții, obligația de transmitere a copiilor tuturor cererilor și informațiilor apare ca fiind disproporționată în raport cu scopul urmărit și contravine practicii generale de corespondență și schimb de informații dintre autoritățile competente, fiind întemeiată pe comunicarea directă prin canalele de cooperare stabilite de legislația aplicabilă și de acordurile internaționale sau bilaterale.
Recomandări:
Recomandăm excluderea punctului 20 din proiect sau, după caz, reformularea acestuia astfel încât obligația de informare a PUC să fie limitată la cazurile expres prevăzute de lege sau la situațiile în care coordonarea prin PUC este necesară.
	Nu se acceptă
Norma prevăzută la pct. 20 reprezintă o transpunere obligatorie a Art. 6 din Directiva (UE) 2023/977 a Parlamentului European și a Consiliului. Scopul acestei prevederi este de a permite PUC să își exercite funcția de coordonare strategică și triaj, esențială pentru prevenirea suprapunerii investigațiilor la nivel internațional și național.
Transmiterea copiei simultane este singura modalitate prin care PUC poate asigura corelarea automată a cazurilor internaționale cu dosarele de investigație naționale, prin intermediul Sistemului electronic unic de gestionare a cazurilor. Aceasta garantează că resursele statului sunt utilizate eficient și că nu există interpelări divergente pe același subiect.
Temerile privind scurgerea informațiilor sensibile sunt acoperite prin derogările prevăzute la pct. 21, care permit autorităților să nu informeze PUC în cazuri de terorism, investigații extrem de sensibile sau când este în pericol siguranța unei persoane. Astfel, principiul confidențialității este protejat fără a sacrifica arhitectura SPOC impusă de UE.
Toate copiile transmise către PUC sunt supuse acelorași rigori de jurnalizare și securitate multifactorială prin rețeaua TESTA și aplicația SIENA. Mai mult, proiectul prevede obligația de reexaminare și ștergere a datelor care nu mai sunt necesare după cel mult 6 luni, limitând astfel riscul stocării nejustificate.

Pentru a elimina ambiguitatea privind noțiunea de „cereri directe”, textul pct. 20 din Anexa nr.1 a fost completat cu o trimitere expresă la art. 6 alin. (5) din Legea privind cooperarea polițienească internațională. Această modificare ancorează norma din proiectul de Hotărâre de Guvern în actul normativ de rang superior, care permite autorităților competente să realizeze schimbul de date „în mod direct... prin canalele de comunicare securizate avute la dispoziție”.

În concluzie, excluderea normei prevăzute la pct. 20 din Anexa nr. 1 ar atrage după sine un risc major de  declanșare a procedurii de constatare a neîndeplinirii obligațiilor (infringement) din partea Comisiei Europene pentru neconformitatea cu Directiva 2023/977 și ar priva PUC de instrumentul esențial pentru coordonarea cooperării polițienești internaționale.

	
	117
	Pct.22 din anexa nr.1 potrivit proiectului hotărârii de Guvern
Obiecții:
Potrivit punctului 22 din proiect, autoritatea de aplicare a legii care a utilizat derogarea prevăzută la punctul 21 are obligația de a informa Punctul Unic de Contact și de a transmite copia solicitării imediat ce circumstanțele excepționale care au justificat măsura nu mai există.
În materia investigațiilor penale complexe (în special cele privind corupția, criminalitatea organizată sau alte infracțiuni grave) necesitatea menținerii stricte a confidențialității poate persista pe întreaga durată a urmăririi penale sau chiar și în fazele ulterioare ale procesului penal. În absența unor repere clare, responsabilii de executare se vor afla în imposibilitatea de a stabili cu certitudine momentul exact în care obligația de informare devine posibilă și, în consecință, există un risc real ca aceasta să nu fie executată.
Totodată, proiectul nu instituie un termen obiectiv, un mecanism procedural clar sau responsabilități clare pentru monitorizarea acestei obligații, ceea ce afectează previzibilitatea normei și face imposibil controlul respectării acesteia.
În aceste condiții, menținerea punctului 22 afectează calitatea actului normativ prin nerespectarea exigențelor de certitudine și previzibilitate, creând premise pentru o aplicare neunitară și defectuoasă.
Recomandări:
Recomandăm excluderea punctului 22 din proiect.
	Nu se acceptă
Norma de la pct. 22 reprezintă transpunerea fidelă a Art. 6 din Directiva (UE) 2023/977, care stipulează că derogarea de la informarea PUC este una strict temporară și excepțională. Restabilirea informării este obligatorie pentru a asigura integritatea bazei de date de triaj și funcția de verificare încrucișată (cross-checking), prevenind astfel suprapunerea investigațiilor sau interpelările divergente pe același caz.
Deși circumstanțele excepționale nu sunt detaliate cronologic, acestea încetează, de regulă, odată cu trecerea investigației într-o fază publică, moment în care riscul de periclitare a probatoriului dispare. Securitatea informațiilor transmise ulterior este garantată prin jurnalizarea operațiunilor pe o perioadă de 3 ani și monitorizarea de către CNPDCP, asigurând conformitatea administrativă fără riscuri operative suplimentare.

În concluzie, eliminarea acestei obligații ar constitui o transpunere defectuoasă a acquis-ului comunitar, riscând declanșarea procedurii de constatare a neîndeplinirii obligațiilor (infringement) de către Comisia Europeană și subminând rolul strategic al PUC în coordonarea cooperării polițienești internaționale.

	
	118
	Obiecție generală la anexa nr.1 potrivit proiectului hotărârii de Guvern
Obiecții:
Din analiza textului proiectului de act normativ propus, se atestă un vid normativ în cea ce privește reglementarea expresă a procesului de creare, administrare, gestionare a conturilor de utilizator (user accounts) pentru autoritățile de aplicare a legii în sistemele europene de schimb de informații (SIENA, EUCARIS, CIR etc.).
Deși, proiectul stabilește că Punctul Unic de Contact utilizează aceste sisteme și că personalul PUC și PNC are acces la acestea, se omite să se reglementeze aspectele procedurale esențiale, precum subiectul responsabil de crearea, validarea și revocarea conturilor de utilizator, procedura și criteriile de aprobare a accesului, stabilirea nivelurilor de acces, mecanismul prin care alte autorități (CNA, SIS etc.) pot solicita și obține utilizatori proprii pentru îndeplinirea competențelor legale.
În lipsa unor prevederi clare, există riscul ca administratorul tehnic al sistemului să interpreteze arbitrar procedura de creare a utilizatorilor, iar autoritățile de aplicare a legii cu rol important în prevenirea și combaterea criminalității sau corupției (ex. CNA) să fie private de un acces operativ și securizat la platformele europene. Acest fapt contravine principiului previzibilității actului normativ, creând premise pentru aplicarea unor tratamente diferențiate sau abuzive în raport cu solicitanții de acces.
În cazul în care CNA sau alte autorități necesită să utilizeze aceste sisteme în activitatea sa, este necesar ca proiectul să prevadă expres procedura de obținere a utilizatorilor, ca de exemplu: „Autoritățile de aplicare a legii desemnate potrivit legii pot solicita crearea conturilor de utilizator pentru personalul propriu autorizat, în vederea utilizării sistemelor SIENA, EUCARIS și a altor platforme europene de schimb de informații, în limitele competențelor legale și potrivit regulilor de administrare aprobate de administratorul sistemului.”
O astfel de completare este importantă deoarece, în forma actuală, reglementarea strict tehnică a platformelor, fără stabilirea unui regim juridic clar al utilizatorilor și al drepturilor de acces, afectează trasabilitatea acțiunilor și controlul intern, elemente fundamentale pentru prevenirea incidentelor de integritate în gestionarea informațiilor restricționate.
Recomandări:
Reconsiderarea prevederilor anexei nr.1 potrivit proiectului conform obiecțiilor expuse supra.
	Nu se acceptă
Conform art. 6 alin. (1) din Legea privind cooperarea polițienească internațională și pct. 4 din Anexa nr.1 a proiectului hotărârii de Guvern, DCPI este desemnat drept punct unic de contact (Single Point of Contact), având responsabilitatea exclusivă de coordonare și gestionare centralizată a schimbului internațional. Arhitectura tehnică a proiectului nu prevede accesul direct al altor autorități la platformele europene prin conturi individuale, ci un mecanism de interconectare a sistemelor.
Proiectul instituie platforma guvernamentală de interoperabilitate MConnect drept canal principal de comunicare pe segmentul național. Această platformă alimentează automatizat interfețele tehnice internaționale (Router UE, EPRIS, EUCARIS), eliminând necesitatea unor conexiuni „punct-la-punct” sau a creării de conturi de utilizator externe pentru personalul PNC.
Potrivit pct. 5 și pct. 11 din Anexa nr. 2 a proiectului hotărârii de Guvern, schimbul de date și consumarea acestora de către PNC-uri se realizează prin interogări în sistemele naționale, datele fiind tranzitate securizat prin MConnect către PUC, care asigură interfața cu partenerii externi. Acest model garantează securitatea maximă și trasabilitatea fluxurilor de date, fără a multiplica punctele de acces la infrastructura critică a UE (rețeaua TESTA).
Desemnarea nominală a persoanelor autorizate în cadrul fiecărui PNC (pct. 34 din Anexa nr. 2 a proiectului hotărârii de Guvern) are scopul de a asigura trasabilitatea acțiunilor în log-urile MConnect și în sistemele naționale, nu de a obține conturi de acces în aplicații administrate de Europol sau eu-LISA.

Astfel,  solicitarea de a reglementa crearea de conturi de utilizator externe pentru autoritățile de aplicare a legii este neîntemeiată, deoarece participarea acestora la schimbul de date este asigurată prin interoperabilitatea sistemelor naționale (MConnect) sub coordonarea tehnică și operativă a PUC.

	Ministerul Justiției
(nr. 04/1-7957 din 15.07.2026)
	119
	La proiectul hotărârii:
La subpct. 1.2, domeniul atribuit Serviciului Tehnologii Informaționale se va corela cu prevederile art. 20 și 21 din proiectul Legii privind cooperarea polițienească internațională. Or, proiectul hotărârii include în sfera de competență a Serviciului „evidențele poliției cu caracter criminal, contravențional” și datele nominale privind „persoanele urmărite, dispărute fără veste sau implicate în activități infracționale”, în timp ce proiectul legii circumscrie schimbul automatizat prin EPRIS la evidențele poliției referitoare la persoanele reținute, bănuite, învinuite și condamnate, iar accesul la date privind victimele, martorii sau persoanele dispărute fără veste este admis doar în cazurile speciale prevăzute expres de lege.
	Se acceptă
Proiect ajustat, prin:
- modificarea subpct. 1.2. din partea dispozitivă a proiectului hotărârii de Guvern;
- modificarea supct. 4.2. din Anexa nr. 2 a proiectului hotărârii de Guvern.

	
	120
	La regulamentul de organizare și funcționare a Punctului Unic de Contact în scopul schimbului de date și informații:
Cu referire la denumirea Regulamentului din anexa nr. 1, aceasta se va corela cu denumirea indicată la subpct. 2.1 din proiectul hotărârii și se va expune după următoarea formulă: „Regulamentul privind organizarea și funcționarea Punctului Unic de Contact în scopul schimbului de date și informații”. Observația dată este valabilă, în mod corespunzător, și pentru denumirea Regulamentului din anexa nr. 2, prin raportare la subpct. 2.2 din proiectul hotărârii.
	Se acceptă
Proiect ajustat prin:
- modificarea denumirii  anexelor nr. 1 și nr. 2 a proiectului hotărârii de Guvern.

	
	121
	La pct. 1, enumerarea categoriilor de date care fac obiectul schimbului de date și informații se va corela cu art. 2 alin. (2) și (4) din proiectul Legii privind cooperarea polițienească internațională. Or, potrivit art. 2 alin. (2) din proiectul legii, datele  furnizate în scopul interogării directe sau automatizate a bazelor de date se limitează strict la categoriile prevăzute expres în lege, iar alin. (4) al aceluiași articol stabilește categoriile de date care pot face obiectul schimbului informațional internațional, inclusiv automatizat.
	Se acceptă
Proiect ajustat prin:
- modificarea pct. 1 din Anexa nr. 1 a proiectului hotărârii de Guvern.

	
	122
	La pct. 4, cuvintele „Single Point of Contact” se vor exclude. Or, în proiectul legii privind cooperarea polițienească internațională, structura respectivă este desemnată prin noțiunea „Punctul Unic de Contact” și abrevierea „PUC”, motiv pentru care utilizarea concomitentă a denumirii în limba engleză poate genera paralelism terminologic.
	Se acceptă
Proiect ajustat prin:
- modificarea pct. 4 din Anexa nr. 1 a proiectului hotărârii de Guvern.

	
	123
	În mod corespunzător, subpct. 5.12 se va exclude ca fiind redundant, întrucât definește aceeași structură instituțională reglementată deja prin noțiunea „Punctul Unic de Contact”.
	Se acceptă
Proiect ajustat prin:
- excluderea subpct. 5.12. din Anexa nr. 1 a proiectului hotărârii de Guvern.

	
	124
	Se recomandă revizuirea terminologiei utilizate la subpct. 5.2–5.6, 5.13 și 5.14 din proiect, prin asigurarea conformității acesteia cu exigențele de tehnică legislativă prevăzute de Legea nr. 100/2017 cu privire la actele normative. Astfel, proiectul utilizează o serie de denumiri în limba engleză (Common Identity Repository – CIR, Common Repository for Reporting and Statistics – CRRS, European Search Portal – ESP, European Union Agency for the Operational Management of Large-Scale IT Systems in the Area of Freedom, Security and Justice – eu-LISA), fără a indica în mod clar corespondentul terminologic în limba română.
În conformitate cu principiile de elaborare a proiectelor actelor normative, utilizarea termenilor din alte limbi este admisibilă atunci când este necesară, însă aceștia urmează a fi redați prin indicarea echivalentului sau explicației în limba română. În acest sens, se recomandă ca la prima utilizare a fiecărui termen să fie indicată denumirea în limba română, urmată, după caz, de denumirea oficială în limba engleză și abrevierea consacrată.
	Se acceptă
Proiect ajustat prin:
- modificarea subpct. 5.2.-5.6., 5.13. și 5.14. din Anexa nr. 1 a proiectului hotărârii de Guvern.

	
	125
	La subpct. 11.1, norma privind notificarea oficială se va corela cu art. 53 alin. (7) din proiectul Legii privind cooperarea polițienească internațională. Potrivit normei legale menționate supra, Punctul Unic de Contact notifică oficial Comisia Europeană, Agenția eu-LISA și Europol cu privire la identitatea și datele de legătură ale punctelor naționale de contact desemnate conform art. 6 din lege.
În acest sens, se va examina oportunitatea excluderii referinței la Secretariatul General al Consiliului Uniunii Europene.
	Se acceptă
Proiectul de Lege privind cooperarea polițienească internațională va fi ajustat,  pentru a asigura o corelare tehnică și juridică perfectă între prevederile art. 53 alin. (7) din proiectul de Lege și atribuțiile PUC stabilite în proiectul hotărârii de Guvern.

	
	126
	La pct. 25 și 26, dispozițiile privind derogarea de la termenele maxime de furnizare a informațiilor se vor corela. Or, pct. 25 exclude posibilitatea prelungirii termenelor prin invocarea volumului datelor sau a complexității verificărilor, dacă acestea nu constituie motive obiective de imposibilitate a furnizării, în timp ce pct. 26 admite nerespectarea termenelor „din cauza complexității cererii”.
În vederea evitării unor interpretări contradictorii, textul se va reformula prin stabilirea unitară și exhaustivă a cazurilor în care este permisă derogarea de la termenele prevăzute la pct. 24.
	Se acceptă
Proiect ajustat prin:
- modificarea pct. 26 din Anexa nr. 1 a proiectului hotărârii de Guvern.

	DCPI a IGP
(nr. 34/10 – 13890 din 10.07.2026)
	127
	Se propune completarea pct. 1 din proiect cu desemnarea suplimentară a unor autorități în calitate de Puncte Naționale de Contact, și anume: Inspectoratul General al Poliției de Frontieră – pe domeniul controlului și supravegherii frontierei de stat și al informațiilor aferente criminalității transfrontaliere; Centrul Național Anticorupție – având în vedere solicitarea autorității de a fi inclusă în arhitectura instituțională a schimbului de date și informații, precum și competența sa funcțională în domeniul prevenirii și combaterii corupției, investigării infracțiunilor conexe și recuperării bunurilor infracționale; Inspectoratul General al Poliției, prin Inspectoratul Național de Investigații – pentru domeniul investigativ-operativ, și prin Inspectoratul Național de Securitate Publică – pentru domeniul ordinii și securității publice. Propunerea este determinată de necesitatea corelării listei PNC cu competențele funcționale ale autorităților naționale care dețin, utilizează sau furnizează date și informații relevante pentru cooperarea polițienească internațională, precum și de asigurarea unei delimitări instituționale mai clare a domeniilor de responsabilitate în cadrul mecanismului național instituit prin proiect.
	Nu se acceptă
A se vedea obiecția cu nr. 114.

	
	128
	Completarea pct. 5 subpct. 11, în partea textului inserat în paranteză, cu autoritățile propuse spre includere la pct. 1 din proiect, și anume: CNA , IGPF, INI, INSP, în vederea corelării dispozițiilor proiectului și a reflectării corespunzătoare a competențelor instituționale relevante.
	Se acceptă
Proiect ajustat prin:
- modificarea subpct. 5.11. din Anexa nr. 1 a proiectului hotărârii de Guvern.

	
	129
	Înlocuirea definiției actuale de la pct. 5.12 cu definiția de mai jos, întrucât aceasta reflectă mai fidel rolul Punctului Unic de Contact în arhitectura națională de cooperare polițienească internațională, aliniind terminologia la standardele utilizate în actele Uniunii Europene și în tratatele internaționale la care Republica Moldova este parte: Single Point of Contact (SPOC) – structură administrativă și operațională desemnată la nivel național ca punct unic de contact pentru schimbul de informații între autoritățile de aplicare a legii ale statului și cele ale altor state membre ale Uniunii Europene, state terțe, precum și cu organizațiile internaționale în domeniul aplicării legii, prin utilizarea canalelor de comunicare securizate stabilite de legislația Uniunii Europene și de tratatele internaționale la care Republica Moldova este parte.
	Se acceptă parțial
Noțiunea a fost exclusă, a se vedea obiecțiile cu nr. 122 și 123.

	
	130
	Modificarea locului Secțiunii 1 „Principiile de activitate ale PUC”, astfel încât aceasta să fie inclusă în introducerea comună pentru Punctul Unic de Contact și Punctele Naționale de Contact, deoarece principiile nu privesc doar activitatea PUC, ci se aplică tuturor autorităților implicate în schimbul de date și informații, acestea fiind principii-cadru aplicabile oricărei activități polițienești și de cooperare.
	Se acceptă
Proiect ajustat prin:
- modificarea pct. 7. din Anexa nr. 2 a proiectului hotărârii de Guvern.

	
	131
	[bookmark: _Hlk235179855][bookmark: _Hlk235179891]La pct. 10 subpct. 1, se propune modificarea textului, după cum urmează: „Secția Europol asigură, la nivel național, schimbul de date și informații prin intermediul Router-ului Prüm II și al sistemului EPRIS, în calitate de structură desemnată pentru coordonarea operațională, transmiterea și recepționarea solicitărilor, în condițiile competențelor prevăzute de cadrul normativ aplicabil”. Modificarea este necesară pentru a clarifica faptul că Secția Europol are rolul de coordonare și asigurare operațională a schimbului de date la nivel național, fără ca acestei structuri să-i fie atribuită responsabilitatea pentru administrarea tehnică a infrastructurii centrale a Uniunii Europene, respectiv Router-ul Prüm II și sistemul EPRIS, care ține de competența structurilor europene abilitate.
	Se acceptă
Proiect ajustat prin:
- modificarea subpct. 10.1. din Anexa nr. 1 a proiectului hotărârii de Guvern.

	
	132
	Se propune completarea pct. 10 subpct. 4, după cum urmează: „Secția cooperare polițienească – coordonează schimbul de date și informații în contextul evenimentelor cu dimensiune transfrontalieră, inclusiv al celor majore.”
	Nu se acceptă
Proiectul de Lege privind cooperarea polițienească internațională consacră și definește la Articolul 3 alineatul (2) punctul 16 o singură categorie juridică specifică: „eveniment major cu dimensiune transfrontalieră”. Această noțiune include evenimente de amploare (competiții sportive, summituri, conferințe internaționale) care, prin importanța lor, pot genera riscuri la adresa ordinii publice și necesită cooperare internațională.

	
	133
	Modificarea pct. 11 subpct. 4, prin excluderea cuvântului „operativă” din formularea actuală.
	Se acceptă
Proiect ajustat prin:
- modificarea subpct. 11.4. din Anexa nr. 1 a proiectului hotărârii de Guvern.

	
	134
	Revizuirea pct. 11 subpct. 5, prin separarea clară a referințelor la sistemul EPRIS de cele privind datele dactiloscopice, cu reformularea normei după cum urmează: „realizarea schimbului de date și informații prin sistemul EPRIS, utilizând instrumentul de căutare pentru interogarea registrelor naționale de evidențe ale poliției, inclusiv a datelor de evidență privind persoanele urmărite, dispărute fără veste sau implicate în activități infracționale, pe baza indicilor de evidență polițienească.”. Totodată, pentru componenta dactiloscopică se propune utilizarea unei formulări distincte și editarea unui nou subpunct, după cum urmează: „realizarea schimbului de date dactiloscopice se face prin intermediul Router-ului Prüm II, pe baza interogărilor automatizate ale bazelor de date naționale de dactiloscopie, în cooperare cu Punctul Național de Contact competent și cu respectarea condițiilor și procedurilor prevăzute de Regulamentul (UE) 2024/982”. Sistemul EPRIS este destinat interogării indicilor evidențelor polițienești, în timp ce datele dactiloscopice fac parte din componenta biometrică a schimbului automatizat realizat prin Router-ul Prüm II.
	Se acceptă
Proiect ajustat prin:
- modificarea subpct. 11.5. din Anexa nr. 1 a proiectului hotărârii de Guvern;
- includerea noului subpct. 11.6. în  Anexa nr. 1 a proiectului hotărârii de Guvern.

	
	135
	Se propune revizuirea pct. 11 subpct. 9, și reformularea textului după cum urmează: „gestionarea, la nivel de coordonare și schimb de informații, a procedurilor de dare în urmărire internațională, de localizare a persoanelor dispărute fără veste în contextul cauzelor penale sau din motive umanitare, de identificare a cadavrelor ori a părților precum și a procedurilor de predare și preluare a persoanelor urmărite sau căutate, desfășurate prin canalele de cooperare polițienească internațională, în condițiile competențelor prevăzute de cadrul normativ aplicabil”. Astfel, se clarifică faptul că PUC/SPOC doar coordonează și gestionează schimbul de informații în aceste proceduri (urmărire internațională, persoane dispărute, cadavre, predare/preluare), iar deciziile juridice țin de autoritățile competente.
	Se acceptă
Proiect ajustat prin:
- modificarea subpct. 11.10. din Anexa nr. 1 a proiectului hotărârii de Guvern.

	
	136
	La pct. 11 subpct. 10, se propune reformularea textului, astfel ca după sintagma „infracțiunile transfrontaliere” să se regăsească textul „inclusiv traficul ilicit de vehicule și alte forme de criminalitate organizată relevante”, pentru a nu limita domeniul de cooperare cu Europol și accesul la bazele de date.
	Se acceptă
Proiect ajustat prin:
- modificarea subpct. 11.11. din Anexa nr. 1 a proiectului hotărârii de Guvern.

	
	137
	La pct. 11 subpct. 11, se propune reformularea textului după cum urmează: „asigurarea suportului informațional și de coordonare pentru operațiuni comune, supravegheri și urmăriri transfrontaliere, desfășurate prin canalele de cooperare polițienească internațională, în colaborare cu autoritățile competente”. Partea a doua a punctului se dublează în conținutul pct. 11.9.
	Se acceptă
Proiect ajustat prin:
- modificarea subpct. 11.12. din Anexa nr. 1 a proiectului hotărârii de Guvern.

	
	138
	La pct. 16, se propune completarea cu sintagmele „asigurând trasabilitatea acțiunilor și termenelor de prelucrare a cererilor de informație și a răspunsurilor și …(conform textului)”.
	Se acceptă
Proiect ajustat prin:
- modificarea pct. 16. din Anexa nr. 1 a proiectului hotărârii de Guvern.

	
	139
	Se propune reformularea pct. 24 prin completarea regimului termenelor de răspuns, astfel încât acesta să reflecte nu doar termenele aplicabile schimburilor efectuate prin SIENA, ci și a solicitărilor recepționate prin canalele INTERPOL, având în vedere că PUC/SPOC gestionează, potrivit proiectului, și schimburi operaționale realizate prin Biroul Național Central Interpol și prin canale alternative de cooperare internațională. În acest sens, se consideră oportună includerea, pe lângă termenele prevăzute pentru schimburile realizate prin SIENA, și a următoarelor categorii operaționale utilizate în practica INTERPOL: Flash – cât de curând posibil, imediat, dar nu mai mult de 8 ore; Very urgent – 24 ore; Urgent – 7 zile; Routine – 30 zile. Se recomandă, în special, includerea expresă a termenului aferent categoriei „Routine – 30 zile”. O asemenea completare ar permite stabilirea termenelor în funcție de canalul de cooperare utilizat, gradul de urgență și complexitatea solicitării, prevenind întârzierile generate de aplicarea strictă a termenelor restrânși. 
	Nu se acceptă
Propunerea este incompatibilă cu Directiva (UE) 2023/977 (transpusă la pct. 3 din PHG), care stabilește un plafon maxim de 7 zile pentru cererile neurgente. Introducerea unui termen de 30 de zile ar submina eficiența Punctului Unic de Contact (PUC) și ar crea un regim dual de raportare, contrar principiului interoperabilității. Mai mult, proiectul interzice expres prelungirea termenelor invocând „complexitatea verificărilor”.
Punctul Unic de Contact (PUC) are rolul de a centraliza fluxurile, iar aplicația SIENA este canalul prioritar pentru statele membre UE. Deși INTERPOL este utilizat pentru state terțe, PUC trebuie să asigure un standard minim de celeritate (7 zile) pentru a nu periclita investigațiile transfrontaliere și pentru a permite monitorizarea automată în Sistemul electronic de gestionare a cazurilor.

	
	140
	La pct. 78 se impune clarificarea rolului „membrului calificat al personalului”, întrucât redactarea actuală poate crea impresia că PUC sau alte autorități decât CTCEJ efectuează validarea concordanțelor biometrice. Se recomandă precizarea expresă că verificarea manuală a concordanțelor (hits) este realizată exclusiv de un expert criminalist sau alt membru al personalului specializat din cadrul CTCEJ, desemnat prin act administrativ intern, iar PUC are doar rolul de a facilita transmiterea ulterioară a datelor validate.
	Se acceptă
Proiect ajustat prin:
- modificarea pct. 78. din Anexa nr. 1 a proiectului hotărârii de Guvern.

	STI al IGP
(nr. 8/5 – 5888 din 10.07.2026)
	141
	Se constată că proiectul utilizează un număr considerabil de abrevieri care nu sunt definite în cuprinsul Regulamentului. În vederea respectării principiilor clarității și previzibilității normelor juridice, se recomandă completarea pct. 5 din Anexa nr. 1 cu definițiile tuturor abrevierilor utilizate în textul proiectului.
	Nu se acceptă
Abrevierile utilizate pe parcursul proiectului hotărârii de Guvern care nu se regăsesc la pct. 5 din Anexa nr. 1, se regăsesc în actul normativ de rang superior și anume proiectul de Lege privind cooperarea polițienească internațională.

Întrucât proiectul hotărârii Guvernului constituie un act normativ subsecvent, elaborat în vederea implementării legii menționate, reiterarea tuturor definițiilor și abrevierilor prevăzute de actul normativ primar ar genera dublări normative nejustificate. Prin urmare, la pct. 5 din Anexa nr. 1 sunt definite doar noțiunile și abrevierile specifice obiectului de reglementare al proiectului hotărârii Guvernului.

	
	142
	Redacția propusă , in special pentru pct. 11 și Secțiunea 1 din Capitolul III din Anexa nr. 1, precum și alte referințe care vizează „Router”, necesită revizuire din perspectiva terminologiei tehnice și a cadrului normativ aplicabil.
Sintagma potrivit căreia Punctul Unic de Contact asigură schimbul de informații „prin utilizarea Router-ului și a celorlalte instrumente tehnice de interoperabilitate” nu reflectă în mod corespunzător modul de realizare a schimbului de date cu infrastructurile Uniunii Europene. Comunicarea cu majoritatea resurselor informaționale europene se realizează prin rețeaua TESTA (Trans European Services for Telematics between Administrations), care, potrivit Hotărârii Guvernului nr. 65/2026, este administrată la nivel național de Instituția Publică Serviciul Tehnologia Informației și Securitate Cibernetică, în calitate de punct național de conectare (Local Domain Connection Point). În acest scop este utilizată o infrastructură securizată alcătuită din mai multe componente tehnice, iar funcționarea acesteia nu se reduce la utilizarea unui singur echipament de tip router, ci presupune utilizarea unui ansamblu de componente și servicii de comunicații.
Totodată, noțiunea de interoperabilitate este definită de Legea nr. 142/2018 cu privire la schimbul de date și interoperabilitate ca reprezentând capacitatea tehnică a sistemelor informaționale și capacitatea organizatorică a participanților de a reutiliza date printr-un proces eficient de schimb de date. Prin urmare, interoperabilitatea presupune atât componente tehnice, cât și elemente juridice și organizaționale, motiv pentru care nu poate fi redusă la utilizarea unor instrumente tehnice.
În acest context, se propune reformularea pct. 11 și înlocuirea, după caz, și Secțiunea 1 din Capitolul III, dar și în conținutul proiectului, care prezumă utilizarea unor noțiuni generale privind infrastructura de comunicații și mecanismele de interoperabilitate, în concordanță cu cadrul normativ național și european, în special înlocuirea noțiunii „Router” prin sintagma „infrastructura/echipamentele de comunicații”.
	Se acceptă
Proiect ajustat prin:
-  includerea noii noțiuni „ infrastructură de comunicații securizată ” la pct. 5. în  Anexa nr. 1 a proiectului hotărârii de Guvern;
- modificarea pct. 11. din Anexa nr. 1 a proiectului hotărârii de Guvern.

	
	143
	Potrivit pct. 16, toate operațiunile de acces și schimb de date urmează să fie înregistrate în Sistemul electronic unic de gestionare a cazurilor.
Sub acest aspect, se constată că sistemul informațional menționat nu dispune, la momentul actual, de cadrul juridic necesar funcționării, respectiv de Concepția și Regulamentul aprobate prin hotărâre de Guvern, astfel cum prevăd Legea nr. 467/2003 privind informatizarea și resursele informaționale de stat și Hotărârea Guvernului nr. 562/2006 privind crearea sistemelor și resurselor informaționale automatizate de stat.
În consecință, referirea la un sistem informațional care nu este instituit în condițiile legislației în vigoare poate genera obiecții în procesul de avizare, inclusiv din partea Agenției de Guvernare Electronică, autoritatea competentă în domeniul schimbului de date și interoperabilității.
Totodată, se recomandă completarea proiectului cu prevederi referitoare la utilizarea resurselor informaționale specializate, inclusiv N.SIS, care realizează schimbul automatizat de date fără intervenția operatorului uman, aspect insuficient reglementat în redactarea actuală.
Aceeași abordare se atestă și pentru prevederile referitoare la componenta națională de interacțiune cu sistemul EPRIS, instituit la nivelul UE.
	Se acceptă parțial
[bookmark: _Hlk235452541]La Legea privind cooperarea polițienească internațională, art 56. va fi completat cu  Guvernul în termen de 12 luni, va aproba actul normativ privind aprobarea Concepției și Regulamentului Sistemului electronic unic de gestionare a cazurilor”.
Astfel instituirea juridică a Sistemului electronic unic de gestionare a cazurilor (aprobarea Concepției și a Regulamentului acestuia) se va realiza printr-o Hotărâre de Guvern separată, în conformitate cu prevederile Legii nr. 467/2003. Prezentul proiect de Hotărâre reglementează deja rolul funcțional și operativ al acestui sistem în arhitectura Punctului Unic de Contact.

În conformitate cu clauza de aplicare eșalonată prevăzută la pct. 5 din PHG și Articolul 56 din Proiectul de Lege, interfața cu N.SIS/EPRIS va fi integrată în fluxul de lucru al Sistemului electronic unic de gestionare a cazurilor ulterior obținerii dreptului de acces sau de la data aderării Republicii Moldova la Uniunea Europeană. Se reiterează faptul că N.SIS va fi instituit după obținerea de către Republica Moldova a dreptului de acces la mecanismele respective la data aderării la Uniunea Europeană

	
	144
	Se recomandă revizuirea prevederilor Secțiunii 1 din Anexa nr. 1, din perspectiva securității și confidențialității sistemelor informaționale și de comunicații, prin utilizarea unor formulări cu caracter general referitoare la infrastructura utilizată, care să descrie capacitățile funcționale ale acesteia, fără enumerarea expresă a componentelor tehnice.
Totodată, se constată că proiectul nu reglementează în mod suficient arhitectura tehnică și operațională a schimbului de date cu structurile Uniunii Europene, iar unele aspecte sunt tratate fragmentar. În special, se recomandă reglementarea expresă a drepturilor, atribuțiilor și competențelor tuturor autorităților naționale implicate în cooperarea internațională pentru realizarea consultărilor și schimbului de date în domeniul ordinii și securității publice, precum și delimitarea explicită atribuțiilor acestora.
	Se acceptă parțial
Norma prevăzută la pct. 45 din Anexa nr. 1 reprezintă o transpunere obligatorie a Art. 35 alin. (2) din  Regulamentul (UE) 2024/982 al Parlamentului European și al Consiliului din 13 martie 2024 privind căutarea și schimbul automatizat de date în scopul cooperării polițienești (Regulamentul Prüm II).

Proiect ajustat prin:
- modificarea pct. 44-46. din Anexa nr. 1 a proiectului hotărârii de Guvern.

	
	145
	Cu privire la prevederile Secțiunii 2 din Capitolul III și ale Secțiunii 2 din Capitolul III al Anexei nr. 2, se exprimă rezerve privind capacitatea legală Serviciului Tehnologii Informaționale de a acorda acces și de a administra sistemul EPRIS.
În forma actuală, proiectul nu stabilește mecanismul juridic și tehnic prin care aceste atribuții vor fi exercitate și nici nu reglementează existența componentei naționale care să asigure interoperabilitatea cu sistemul european și evidența auditului accesărilor.
Se recomandă instituirea și reglementarea acestei componente în conformitate cu legislația națională privind sistemele informaționale de stat și interoperabilitatea.
	Se acceptă
[bookmark: _Hlk235454849]La Legea privind cooperarea polițienească internațională, art 56. va fi completat cu un nou alineat cu următorul conținut: 
„Guvernul în termen de 12 luni, va aproba actul normativ privind aprobarea Concepției și Regulamentului componentei naționale a sistemului EPRIS”, în vederea instituirii acestuia ca sistem informațional de stat și asigurării deplinei capacități juridice conform Legii nr. 467/2003.

Proiect ajustat prin:
- includerea noului pct. 48 în Anexa nr. 1 a proiectului hotărârii de Guvern. 

	
	146
	Cu privire la pct. 4.2 din Anexa nr. 2 - denumirea și atribuțiile Serviciului Tehnologii Informaționale urmează a fi corelate cu prevederile Hotărârii Guvernului nr. 317/2020.
Totodată, Vă atenționam că atribuțiile prevăzute în proiect necesită reformulare, întrucât STI nu exercită competențe în domeniul evidențelor polițienești, dar deține calitatea de deținător și administrator al sistemelor informaționale de stat utilizate în acest domeniu, inclusiv Registrul informației criminalistice și criminologice, Registrul de stat dactiloscopic, Sistemul informațional automatizat de evidență a contravențiilor și alte sisteme informaționale specializate.
În același context, se recomandă revizuirea prevederilor Capitolului VIII din Anexa nr. 2, astfel încât atribuțiile STI să fie corelate cu competențele stabilite prin actele normative care reglementează sistemele informaționale respective.
De asemenea, întrucât competențele STI în raport cu sistemul EPRIS nu sunt reglementate în prezent, este necesară elaborarea și aprobarea cadrului normativ aferent componentei naționale EPRIS sau, după caz, modificarea cadrului normativ aplicabil sistemelor informaționale care vor asigura interoperabilitatea cu acesta.
În consecință, se solicită revizuirea de principiu a prevederilor respective.
	Se acceptă
La Legea privind cooperarea polițienească internațională, art 56. va fi completat cu un nou alineat cu următorul conținut: „Guvernul în termen de 12 luni, va aproba actul normativ privind aprobarea Concepției și Regulamentului componentei naționale a sistemului EPRIS”, în vederea instituirii acestuia ca sistem informațional de stat și asigurării deplinei capacități juridice conform Legii nr. 467/2003.

Proiect ajustat prin:
- modificarea pct. 4.2. din Anexa nr. 1 a proiectului hotărârii de Guvern;
- modificarea pct. 48 din Anexa nr. 2 a proiectului hotărârii de Guvern. 

	
	147
	Cu privire la pct. 5 din Anexa nr. 2 - prevederea potrivit căreia PNC au obligația de a asigura interoperabilitatea sistemelor proprii cu infrastructura națională prin utilizarea platformei guvernamentale de interoperabilitate MConnect necesită completare.
Se recomandă identificarea expresă a resursei informaționale administrate de Punctul Unic de Contact pentru care urmează să fie asigurată interoperabilitatea prin intermediul platformei guvernamentale de interoperabilitate MConnect.
Totodată, având în vedere că autoritățile terțe nu dețin competențe de administrare a sistemelor informaționale gestionate de PUC, obligația dezvoltării și punerii la dispoziție a interfețelor de interoperabilitate necesare schimbului și consumului de date urmează să revină administratorului PUC.
	Se acceptă
Proiect ajustat prin:
- modificarea pct. 5 din Anexa nr. 2 a proiectului hotărârii de Guvern.

Se reține necesitatea clarificării responsabilităților participanților la schimbul de date prin intermediul platformei MConnect. Deși proiectul de lege (Art. 8) și regulamentul PUC (pct. 37, Anexa nr. 1) stabilesc fundamentul juridic pentru Sistemul electronic unic de gestionare a cazurilor, se acceptă ideea că detalierea regimului tehnic și administrativ al acestei resurse informaționale va fi realizată ulterior, prin acte normative de instituire dedicate
În acest sens, responsabilitățile tehnice sunt partajate conform rolurilor stabilite în prezentul pachet normativ:
Punctele Naționale de Contact (PNC) au obligația de a asigura disponibilitatea și furnizarea datelor de referință din sistemele proprii către nodul central.
Punctul Unic de Contact (PUC) asigură recepționarea, triajul și gestionarea operativă a acestor date în scopul cooperării internaționale.
Parametrii tehnici specifici, protocoalele de securitate și fluxurile de schimb vor fi definitivate în procesul de interconectare la platforma guvernamentale de interoperabilitate (MConnect), sub coordonarea Agenției de Guvernare Electronică și în conformitate cu standardul UMF, asigurând astfel o implementare eșalonată și adaptată nevoilor operative reale.

	
	148
	Cu privire la pct. 6 din Anexa nr. 2., care să referă la desemnarea subdiviziunilor și persoanelor responsabile din cadrul Punctelor Naționale de Contact, se recomandă completarea notei de argumentare privind impactul instituțional și realizarea unei analize de e impact, prin prisma faptului că reieșind termenul de răspuns prevăzut la pct. 24.1 din proiect (8 ore pentru cererile urgente privind informațiile direct accesibile), se implică asigurarea continuității activității în regim permanent (24/7).
Se menționează că, în prezent, Serviciul Tehnologii Informaționale își desfășoară activitatea în regim obișnuit de lucru (08:00-17:00, luni-vineri), iar intervențiile în afara programului sunt realizate doar la necesitate și nu au caracter permanent. Urmare, în vederea asigurării prevederilor cadrului normativ de referință promovat prin proiect, se impune instituirea unor subdiviziuni ori funcții de personal specializate cu program de activitate 24/7.
	Nu se acceptă
Termenul de 8 ore prevăzut la pct. 24.1 din Anexa nr. 1 este aplicabil Punctului Unic de Contact pentru soluționarea cererilor urgente referitoare la informații direct accesibile și nu instituie obligația fiecărui Punct Național de Contact de a desfășura activitate permanentă în regim 24/7. Informațiile direct accesibile sunt consultate de personalul autorizat al PUC prin intermediul sistemelor și resurselor informaționale disponibile, fără intervenția personalului PNC la fiecare solicitare.

Pct. 6 din Anexa nr. 2 reglementează exclusiv desemnarea subdiviziunilor și a persoanelor responsabile din cadrul PNC și nu impune instituirea unor subdiviziuni noi, suplimentarea statelor de personal sau organizarea obligatorie a activității în schimburi permanente. Modalitatea de asigurare a disponibilității sistemelor și de intervenție în cazul incidentelor tehnice ține de organizarea internă a fiecărei autorități și poate fi realizată prin mecanisme de permanență, intervenție la necesitate ori monitorizare tehnică automatizată.

Întrucât proiectul nu instituie obligația creării unor funcții sau subdiviziuni specializate cu program 24/7, completarea notei de fundamentare cu un impact instituțional și financiar în acest sens nu este justificată.

	Inspectoratul General de Carabinieri
(nr. 1/4 – 1291 din 06.07.2026)
	149
	... și reieșind din atribuțiile statuate conform cadrului normativ, comunică susținerea acestuia, fără obiecții sau propuneri de modificare.
	S-a luat act

	Procuratura Generală
(mențiune pe e-Legiferare)
	150
	Obiecții, comentarii sau propuneri suplimentare nu sunt.
	S-a luat act

	Centrul de Armonizare a Legislației
(mențiune pe e-Legiferare)
	151
	CAL validează PHG în lipsa unor observații suplimentare.
	S-a luat act

	Ministerul Finanțelor
(mențiune pe e-Legiferare)
	152
	Proiectul de hotărâre a fost prezentat către MF spre informare, iar obiecțiile exprimate anterior au fost luate în considerare.
	S-a luat act

	Centrul Național pentru Protecția datelor cu Caracter Personal
(mențiune pe e-Legiferare)
	153
	Centrul Național pentru Protecția Datelor cu Caracter Personal al Republicii Moldova a examinat repetat proiectul de hotărâre cu privire la instituirea și funcționarea Punctului Unic de Contact și a Punctelor Naționale de Contact în scopul schimbului de date și informații (număr unic 519/MAI/2026), autor – Ministerul Afacerilor Interne și, în limitele competenței sale, comunică despre lipsa propunerilor și obiecțiilor pe marginea acestuia.
	S-a luat act

	Consiliul Superior al Magistraturii
(mențiune pe e-Legiferare)
	154
	CSM comunică lipsa obiecțiilor și propunerilor suplimentare.
	S-a luat act



Secretar general al ministerului                                                                                                                       Valentin CIOCLEA
